הוועדה המיוחדת לצמצום פערים חברתיים בפריפריה, כנסת 25, פרוטוקול מספר 5, 2023-02-28 00:00

אברהם בצלאל: צוהריים טובים, דבר ראשון אני רוצה לפתוח את הוועדה

אברהם בצלאל:  הייתי קצת בבוקר בנווה יעקב בפסגת זאב ופתאום שמעתי הרבה כוחות

אברהם בצלאל:  אני רק רוצה להשתתף בצערם של המשפחה

אברהם בצלאל:  אני שומע שזה תושב פסגת זאב שמפיצוץ של בלון לצערנו הרב הוא לא איתנו עכשיו, אבא דתי לשלושה ילדים, מוכר

אברהם בצלאל:  אני משתתף בצערם של המשפחה עצמה

אברהם בצלאל:       אני רוצה לפתוח את הדיון לגבי סגירת הדואר בכל מיני מקומות בפריפריה

אברהם בצלאל:  יש לנו איזה 80 מקומות שהולכים לסגור סניפי דואר

אברהם בצלאל:  זה הדיון בוועדה

אברהם בצלאל:  אני דבר ראשון רוצה לברך גם את היוזמים של ההצעה לסדר, ידידי ארז מלול וכמובן חברי הכנסת האחרים שנמצאים איתנו פה

אברהם בצלאל:  אם נמצא פה יושב-ראש ועדת הכספים, אז כנראה שזה דיון מאוד חשוב

אברהם בצלאל:  אני רוצה לברך אותך, ידידי הרב משה גפני על זה שנרתמת לבוא לפה וזה שהגעת

אברהם בצלאל:  כנראה שיש לך הרבה מה להשמיע ואני אשמח לשמוע גם את מה שאתה חושב ומה שאתה אומר

אברהם בצלאל:  כמובן אנשים שהגיעו גם מרחוק, גם מטבריה, נציגי רשויות, נציגי ארגונים שנמצאים פה איתנו, וכמובן משרדי הממשלה שנמצאים איתנו

אברהם בצלאל:  אני מקווה שגם האוצר נמצא פה

אריאלה מלכה: ודאי, נועם

אברהם בצלאל: נועם, אז אני מקווה שתכינו קצת את הכסף כי בסוף היום אם אני מבין קצת נכון, לפני שאני מתחיל את הדיון, אני מבין שבסוף צריכים להכניס פה את היד לכיס בשביל לדאוג לאנשים

אברהם בצלאל:  הדיון הוא פשוט איך אנחנו דואגים לאנשים שאין להם איך לשלם או שהם צריכים את בנק הדואר

אברהם בצלאל:  הסניפים האלה שנסגרים, בסוף מישהו צריך להכניס את היד לכיס בשביל שהם יוכלו לקבל את השירות המינימלי החשוב והפשוט הזה מבחינתי

אברהם בצלאל:  יש אנשים שרגילים לזה ואין להם שום פתרון אחר

אברהם בצלאל:  אם אין לו איך להגיע עכשיו לשלם את חשבונות החשמל או מים או לקבל את המשכורת, את הקצבה שיש לו, על זה אנחנו נמצאים פה

אברהם בצלאל:      ברשותכם, אני אפתח עם יושב-ראש ועדת הכספים, הרב גפני

אברהם בצלאל:  בבקשה

משה גפני: תודה רבה

משה גפני:  אני מודה לכם

משה גפני:  אני פשוט באמצע ישיבה של ועדת הכספים

משה גפני:  אני מודה לך אדוני היושב-ראש

משה גפני:  אנחנו בשעתו תמכנו ברפורמה של הדואר ואני מתחרט על זה

משה גפני:  זה דבר שהיה אסור לעשות אותו

משה גפני:  בעצם מי שעכשיו אנחנו רואים את הסבל זה יהיה לפריפריה, זה יהיה למקומות שבהם אנשים נזקקים לשירותי דואר ואין להם שום אלטרנטיבה, שלא לדבר על היישובים המרוחקים

משה גפני:  אחמד, אני מתאר לעצמי שזה גם ביישובים הערבים אותו דבר

אחמד טיבי: לכן אנחנו פה

משה גפני: בבני ברק למשל סגרו את הסניפים שם

משה גפני:  השאירו סניף ראשי ברבי עקיבא

משה גפני:  בכל האזורים האחרים אנשים שהם אנשים במעמד ביניים, אין להם פתרון ואנחנו אשמים

משה גפני:  אני לוקח את האשמה על עצמי בגלל שאני ותיק

משה גפני:  אתם לא הייתם אז, אבל הסבירו לנו שהדואר נמצא במצב קשה מבחינה כלכלית ומוכרחים לעשות רפורמה

משה גפני:  שאלנו האם יסגרו סניפים במקומות שזקוקים להם? אמרו לא

משה גפני:  אני הבנתי שהאוצר ידאג לעניין הזה שאיפה שיחסר תקציב, יוסיפו, אחרת מה עשינו בעניין הזה? אז תסגרו את הדואר

משה גפני:  זה דבר שהוא נורא ואיום

משה גפני:  זה מעיד על כתם על החברה

משה גפני:  רואים שדברים שלא חשובים למי שחזק, למי שהוא עשיר, למי שהוא מבחינה כלכלית מסתדר, לא אכפת מכל האחרים, לא אכפת מהפריפריה וממקומות אחרים, לכן אני שמח על הדיון הזה שאתם עושים

משה גפני:       אני לא אוכל - - - 

משה גפני:  אני נקלעתי - - -

אברהם בצלאל: אנחנו נשתדל להעביר לך את המסקנות, אדוני יושב-ראש ועדת הכספים, ואני מאמין שביחד עם הוועדה שלך, אדוני, אנחנו - - -     

משה גפני: אני עומד לרשותכם בכל מה שתחליטו

אברהם בצלאל: אני מאמין שהמסקנות האלה יגיעו לוועדה שלך ושם צריך להיאבק, כי בסוף אי אפשר לסגור את הסניפים האלו כי זה פגיעה אמיתית ורצינית באנשים

אברהם בצלאל:  בסוף אנשים שנמצאים בפריפריה, האנשים המבוגרים או האנשים המוחלשים שאין להם מענה אחר

משה גפני: יש פה משרד התקשורת?     

אברהם בצלאל: אני רק יכול להגיד ששר התקשורת רצה מאוד להגיע

אברהם בצלאל:  הוא התנצל, הוא פשוט לא נמצא בארץ אבל הוא אמר לי שהוא ישלח מהמשרד עצמו נציגים, ואני שמח שאתם נמצאים פה

אברהם בצלאל:  נשמח לשמוע גם מה יש לכם להגיד על הדברים האלה

אברהם בצלאל:       אני גם רוצה באמת להודות לחברי הכנסת אחמד ויוסף עטאונה וגם ואליד שבאמת הגיעו לפה, כי אני מאמין שגם ביישובים שלכם - - -      

אחמד טיבי: אני מדבר על ישיבה ששנינו יחד אישרנו את המתווה

אחמד טיבי:  בישיבה האחרונה שאישרנו בוועדת כספים - - -      

אברהם בצלאל: את ה-180 מיליון שקל שנתתם שם

אברהם בצלאל:       אנחנו נתחיל, ארז מלול גם שביקש דיון

ארז מלול: קצת קשה לי לדבר

ארז מלול:  מאתמול בבוקר עד עכשיו לא ישנו בגלל ידידיי באופוזיציה

ארז מלול:  באנו לעבוד אבל לא כל כך

קריאה: אופוזיציה לוחמת

דבורה ביטון: תאמין לי שלא ישנו

ארז מלול: ואחמד לא רצה לעשות איתי קיזוז

אחמד טיבי: פעם אחת ולתמיד אני אסביר

דבורה ביטון: תזכיר להם מה היה לפני

אחמד טיבי: קיזוז בדרך כלל עושים עם - - -      

ארז מלול: יושב-ראש מפלגה

ארז מלול:  אני כבר אגיד מה שאחמד רצה להגיד

ארז מלול:  רק מאנשים שבסוף או בהתחלה זה שווה להם או שווה לו, ואחמד כבר למעלה מ-20 שנה - - -      

אחמד טיבי: אבל לאחרונה אנחנו כמעט לא עושים קיזוזים

אחמד טיבי:  יוצאים בלי קיזוז ולכן זה מקשה עליכם

ארז מלול: נכון

אחמד טיבי: סוף סוף אתם לא ישנים

דבורה ביטון: זה המטרה שלנו, שלא יהיה להם קול ושלא יגיעו, שישנו

ארז מלול: קיבלתי פניות מכל מיני ציבורים מהמגזר היהודי, מהמגזר הערבי, ממקומות מוחלשים, אנשים עם מוגבלויות שקשה להם הדבר הזה

ארז מלול:  אנחנו לא נגד הפרטה, אנחנו בעד הפרטה

ארז מלול:  אין מה לעשות, ככה זה הדור, העולם הולך ומפריט, אבל אי אפשר לדרוך בדרך על ציבורים שונים

ארז מלול:       לא יתכן שלמשל, אני נותן דוגמה בגלל ירושלים

ארז מלול:  כולם מכירים את ירושלים

ארז מלול:  רכס שועפט, כמה גרים שם? אלפי אנשים ולא יהיה סניף בנק דואר אחד

ארז מלול:  הסניף הוא ברמות איפה שאני גר

ארז מלול:  זה גם מקשה על רכס שועפט וגם מקשה עלינו

ארז מלול:  אנחנו ברמות פתאום קיבלנו סוג אוכלוסייה, התיאום בדואר דרך אפליקציה

ארז מלול:  אתה צריך לקבוע ימים

ארז מלול:  מדובר פה על אנשים שזה הלחם והחלב שלהם

ארז מלול:  זה קצבת נכות, קצבת זקנה, קבלת חבילות

ארז מלול:  אתה רוצה לשלוח חבילה? שולחים אותך לאיזה חנות חיות באיזה חור ושם אתה מקבל את החבילה

ארז מלול:  עד שאתה מוצא את המקום

ארז מלול:  אדם שהוא לא נייד, שאין לו רכב, זה קשה מאוד

ארז מלול:       אני חוזר, אנחנו בעד הפרטה אבל עם גבול, עם טעם טוב

ארז מלול:  אנחנו מייצגים פה את האוכלוסיות המוחלשות

ארז מלול:  אנחנו פה בשבילם

ארז מלול:  פנו אליי, רק מה, בגלל שאני באמת לא ישנתי וקשה לי מאוד לדבר, אני מציע שיועץ החקיקה שלי ישלים אותי בכמה פרטים

ארז מלול:  בכבוד, רועי

אברהם בצלאל: בבקשה, רועי

רועי אברהם: אדוני היושב-ראש, תודה שאתה נותן לי את רשות הדיבור

רועי אברהם:  מנתונים כמו שאמר חבר הכנסת ארז מלול, שהגיעו לידינו קיימים פערים גדולים לרעת האזרח בין המצב העובדתי הקודם לפני הרפורמה לבין המצב העובדתי כיום

רועי אברהם:  למרות הכותרות המעודדות שהרפורמה תיטיב עם הציבור, אנחנו רואים כל יום, שעה-שעה איך הרפורמה פוגעת

רועי אברהם:  זה החל מצמצום סניפי הדואר

רועי אברהם:  אנחנו מדברים כיום על 70 סניפים שנסגרו ויגיעו גם ליותר

רועי אברהם:  במקומם מגדילים את נקודות השירות שאין שם שירותי דואר נוספים, תורות שמשתרכים עד אין קץ

רועי אברהם:  הגדילו גם את טווח הקילומטר לעד 6 ק"מ מבית האזרח לנקודות האיסוף

רועי אברהם:       לחברת דואר ישראל יש חברת בת שנקראת בנק הדואר

רועי אברהם:  כולנו יודעים כי בנק הדואר היא שמורת טבע חברתית

רועי אברהם:  זה בנק ללא עמלת ניהול עם עמלות נמוכות מאוד ולכן הציבור החלש מנהל שם את החשבונות שלו

רועי אברהם:  זה ציבור שלא מנהל את החשבונות בבנקים מסחריים ולכן הפיקוח הזה הוא לא מצד המפקח על הבנקים אלא מצד משרד התקשורת

רועי אברהם:  הוא לא בדיוק בנק, הוא יותר קופה אבל הוא מאפשר לנהל חיי משפחה סבירים

רועי אברהם:  מקבלים שם קצבאות

רועי אברהם:  מדובר באוכלוסיות שמסורבות מהבנקים המסחריים

רועי אברהם:  מדובר על בערך 350,000 אזרחים שמנהלים שם חשבונות בנק

רועי אברהם:  כיום תעריפי בנק הדואר עלו ומהיום משלמים עמלת דמי ניהול חשבון

רועי אברהם:  כדי לשלם חשבון חשמל למשל לצורך העניין, משלמים עמלה

רועי אברהם:       עוד דבר שמתבטל בעקבות הרפורמה זה דואר רשום שעד עכשיו היינו מקבלים אותו לבית וכיום צריכים לקבל אותו בסניפי הדואר

רועי אברהם:  בפריפריה יפגעו מאות אנשים מהסיבה הזאת שכדי לקיים עסק בפריפריה אתה חייב לקבל שירותי דואר טובים

רועי אברהם:  היום קיום עסקים זה באמצעות מכירות דרך הרשת ואם אתה לא מסוגל לסמוך על שירותי דואר, אתה לא יכול לקיים עסקים בפריפריה

רועי אברהם:  גם שירותי הדיגיטל שחברת הדואר מציעה כתחליף, הוא לא באמת נותן מענה הולם לאוכלוסיות קשישים שלא יודעים להתעסק עם הדיגיטל, ואוכלוסיות חרדיות שלא בדיוק נגישות לדיגיטל

רועי אברהם:       צריך לזכור שהשאלה הגדולה היא מה היה לפני הרפורמה ומה אחרי הרפורמה

רועי אברהם:  עד כמה הרפורמה שיפרה את השירות לאזרח? תודה רבה

אברהם בצלאל: תודה

אברהם בצלאל:       חבר הכנסת אחמד טיבי

אחמד טיבי: תודה רבה מכובדי

אחמד טיבי:  כהמשך לדיון שהיה בוועדת הכספים באותו נושא שאליו התייחס יושב-ראש הוועדה, חבר הכנסת גפני, אני תמכתי בהסדר

אחמד טיבי:       משך שנים יש דיאלוג טוב בינינו לבין הנהלת בנק הדואר, אבל עדיין הנושא הזה של סגירת סניפים, אי פתיחת סניפים, מיעוט סניפים בפריפריה וביישובים הערבים הוא בעייתי מאוד מבחינתנו

אחמד טיבי:  בכל הנגב יש אולי סניף אחד ברהט, בנק רגיל

אחמד טיבי:  עכשיו צריך חלופה לבנקים שאין

אחמד טיבי:  נכון שהייעוד שלכם הוא לא להיות חלופה לבנקים אבל בנק הדואר הוא כתובת - - -      

אברהם בצלאל: אז אולי שהבנקים יתנו תמריץ

אחמד טיבי: אני מקיים ביום ראשון דיון בוועדת הכלכלה על בנקאות בחברה הערבית

אחמד טיבי:  אתם מוזמנים, רבותיי

אחמד טיבי:  גם אתה

אחמד טיבי:  חייבים לחשוב על העדפה מתקנת לחברה הערבית, לפריפריה, ולא רק לחשוב במושגים של רווח

אחמד טיבי:       הנקודה השנייה שהוזכרה היא דיגיטציה

אחמד טיבי:  שולחים למשל, גם בנקים, גם בנק הדואר הודעות במייל לכולם, כולל לאנשים שאין להם מייל, שלא יודעים לטפל במיילים

אחמד טיבי:  אי אפשר להתייחס אל כולם באותה צורה

אחמד טיבי:  יש אנשים שלא יודעים להשתמש באימייל, אין להם אימיילים

אחמד טיבי:  נדמה לי שיש משהו בחוק ההסדרים בנושא הזה

אחמד טיבי:  חייבים להוציא את זה מחוק ההסדרים, שלא יעבור במיידי

אחמד טיבי:  להעביר את זה לוועדת הכלכלה

אברהם בצלאל: לפתוח ועדה מיוחדת לזה

אחמד טיבי: אתם יודעים להקים ועדות מיוחדות

אחמד טיבי:  אתם טובים בזה

אברהם בצלאל: אבל תראה איזה ועדות טובות הוועדות המיוחדות האלו

אברהם בצלאל:  אני אשמח גם התייחסות של הדואר לגבי הבנקים שדיברו פה, כמה הרווח שלכם מבנק הדואר

אברהם בצלאל:  נכון שזה בעלויות מאוד נמוכות אבל מה הרווח שלכם?      דבי, בבקשה

דבורה ביטון: כבוד היושב-ראש, בהחלט תהיה פגיעה מאוד מאוד חמורה אם באמת זה ייצא לפועל

דבורה ביטון:  כפי שנאמר כאן, האוכלוסייה הראשית שנפגעת זה הקשישים, המוגבלים, אנשים המאותגרים טכנולוגית שאין להם שום אפשרות לקבל את השירות הזה

דבורה ביטון:  אני יכולה לומר לך שאני גרה בשדרות, עיר של כמעט 30,000 תושבים עם בנק דואר אחד, כשהתורים שם מטורפים, וכעורכת דין, הרי מי שנכנס לפשיטת רגל או חדלות פירעון, לא מאפשרים לו הבנקים אף על פי שיש אישור מבית משפט לאפשר, כי אז הם עובדים רק על היתרה

דבורה ביטון:  הם לא יכולים להיכנס לחובות, אז היחידים שעוד מקבלים אותם זה בנק הדואר

דבורה ביטון:  אימהות חד-הוריות, כל נושא הבטחת הכנסה, מזונות

דבורה ביטון:  הם מקבלים כרטיס מיוחד, או כספים שמועברים

דבורה ביטון:  יש מסה עיקרית של אוכלוסייה מוחלשת שהדואר היה בעצם הבנק בעבורם, אז כך שיש פה בעייתיות מאוד מאוד קשה

דבורה ביטון:      אני בעד כן לעשות איזה רפורמה שירותית, כן להוסיף כוח אדם

דבורה ביטון:  נהפוך הוא, לא להוריד, כי אם אני מסתכלת על בנק הדואר שלי, אני אומרת לאדוני, אני מזמינה שבועיים מראש לשעה 08:00 בבוקר כדי שכמה שפחות יגיעו, כדי לבוא למשוך מכתבים, שזה מטורף

דבורה ביטון:  זה לא מציאותי

דבורה ביטון:      אני שמחה שחבר הכנסת גפני גם אמר שהוא חוזר בו, כי כשאתה מבין את המהות, אתה מבין שאנחנו נעשה פה מחדל ונפגע באוכלוסייה בצורה מאוד קשה, ולכן אדוני אני חושבת שאין מקום

דבורה ביטון:  אם תהיה רפורמה, היא צריכה להיות רפורמה משבחת ביותר כוח אדם, יותר הגדלת סניפים אולי קטנים

דבורה ביטון:  לבדוק איך עושים את זה, חשיבתית

דבורה ביטון:  בסוף צריך להרחיב

דבורה ביטון:  יכול להיות שלא צריך להיות סניף אחד גדול שמחזיק 10–12, אולי יותר, של שלוש אבל האוכלוסייה תתמקד לפי אזורים

אברהם בצלאל: תודה רבה, דבי

אברהם בצלאל:      חבר הכנסת יוסף עטאונה, בבקשה

יוסף עטאונה: תודה רבה כבוד היושב-ראש וגם תודה על קיום הדיון

יוסף עטאונה:  הרי בדרך כלל התכלית של כל רפורמה או הפרטה היא לשפר ולשדרג את השירות

יוסף עטאונה:  לא במקרה שלנו של ההפרטה והרפורמה בדואר

יוסף עטאונה:  לפי דעתי היא פגעה קשות בשירות שניתן על ידי הדואר במיוחד בפריפריה, בחברה הערבית בכלל ובחברה הבדואית בנגב בפרט

יוסף עטאונה:  הפגיעה זה בקשר לסגירת סניפי דואר במקומות רבים, גם בנגב, גם ביישובים יהודים, גם ששימשו לבדואים והייתה להם נגישות

יוסף עטאונה:  עצם הסגירה מביא לתורים במה שנשאר, בסניפי הדואר הקיימים

יוסף עטאונה:      נושא ההפרטה הביא לזה שאנשים פרטיים יכולים להפעיל את הדואר וסניפי הדואר

יוסף עטאונה:  לפי דעתי זה לא שדרג את הרמה

יוסף עטאונה:  להיפך, זה פגע קשות בשירות שניתן בכל היישובים

יוסף עטאונה:  מהיכרות אישית עם השטח ועם היישובים, אין כמעט יישוב בדואי בנגב וגם בצפון ובמשולש שאין בעיה עם התנהלות של הדואר הקיים

יוסף עטאונה:  הפגיעה היותר קשה לפי דעתי היא גם בקשר לאנשים קשישים ומקבלי הקצבאות, שברגע שסוגרים את סניפי הבנק, כמו שאחר חברי אחמד טיבי, בכל הדרום חוץ מהעיר רהט אין סניף בנק שייתן שירות ולכן המפלט והשירות היחידי לאוכלוסייה הקשישה שנמצאת הוא בבנק הדואר, וזה נסגר וזה פוגע בהם

יוסף עטאונה:      לפי דעתי גם ברפורמה שדיברו על פעילות דיגיטלית ולשדרג ושירות מקוון, יושבים נציגי משרד התקשורת ויודעים - - -     

אברהם בצלאל: אולי נשלח לקשישים את כסף הביתה?      

יוסף עטאונה: הבעיה בכפרים הבדואים היא יותר קשה כי אין ממסר לרשתות הסלולריות שנמצאות במרחב שם

יוסף עטאונה:  יש בעיה קשה וכל הנושא של רשת האינטרנט ביישובים הערבים הבדואים בנגב, חוץ ממכרזים שפורסמו לסיבים אופטיים ושדרוג, בפועל, ויושב משרד התקשורת, כמעט בכל היישובים אין שום תשתית שיכולה לשרת ולקדם את המהפכה הדיגיטלית שהם מדברים עליה ולכן המצוקה היא מאוד קשה

יוסף עטאונה:       דבר נוסף, ברגע שסוגרים גם בתוך היישובים עצמם וגם בתוך הכפרים הלא מוכרים שצריכים להגיע, יש את הבעיה של התחבורה הציבורית

יוסף עטאונה:  אין כמעט תחבורה ציבורית או יש תחבורה ציבורית בתחילתה, של מספקת פתרון לאנשים ולכן זה הופך למשימה בלתי אפשרית להגיע לשירות דואר בקרב החברה הערבית גם בצפון וגם בדרום

יוסף עטאונה:  תודה רבה

אברהם בצלאל: אוקיי, תודה רבה חבר הכנסת יוסף עטאונה

אברהם בצלאל:      חבר הכנסת ואליד אלהואשלה, בבקשה

וליד אל-הואשלה: תודה כבוד היושב-ראש

וליד אל-הואשלה:  ראשית, אני רוצה להעיר שתי נקודות בנושא של דיון שיוזמים חברי כנסת

וליד אל-הואשלה:  קודם כל נותנים לחברי הכנסת

וליד אל-הואשלה:  שנית, חבר כנסת שמגיע ראשון, גם מכבדים אותו ונותנים לו לדבר

וליד אל-הואשלה:  ההתנהלות כאן בעיניי היא לא סבירה

וליד אל-הואשלה:       לעניינו בנושא הדואר, סיירתי בדואר המרכזי בבאר שבע לפני חודש עם מנהל הרגולציה של הדואר ומנהלת האזור שם במטרה לקדם את כל נושא השירות של הסניפים בחברה הבדואית בנגב

וליד אל-הואשלה:  אין ספק שהדואר עובר תקופה לא קלה, לא פשוטה

וליד אל-הואשלה:  אנחנו כנציגי ציבור וחברי כנסת וגם כממשלה צריכים לסייע לדואר לצאת מהפלונטר הזה

וליד אל-הואשלה:  צריכים לסייע לו בפתיחת סניפים חדשים ולא לסגור סניפים

וליד אל-הואשלה:      אני כנבחר של הציבור הבדואי בנגב, יש לנו שבעה יישובים כמו שדיברו חבריי חברי הכנסת

וליד אל-הואשלה:  הבנקים לא פותחים סניפים

אברהם בצלאל: הבנקים סוגרים

וליד אל-הואשלה: כן, סוגרים סניפים ולא פותחים

וליד אל-הואשלה:  יש לנו סניף בנק אחד בעיר רהט

קריאה: שניים

וליד אל-הואשלה: כן, סניף של בנק הפועלים ובנק מרכנתיל שם

וליד אל-הואשלה:  אנחנו פנינו לכלל הבנקים על מנת שיפתחו סניפים ביישובים הבדואים

וליד אל-הואשלה:  קיבלנו מענה שלילי

וליד אל-הואשלה:  אנחנו נמשיך ללחוץ בכיוון הזה על מנת שהיישובים הבדואים יהיו כמו שאר היישובים מבחינת בנקאות

וליד אל-הואשלה:       אני לא רוצה שהדואר יגיע למצב שיסגור סניפים

וליד אל-הואשלה:  אני קיבלתי הבטחה, גם ביישובים הבדואים בנגב, שבעת היישובים הקיימים לא לסגור, אבל יש לי דרישה כאן בישיבה הזאת

וליד אל-הואשלה:  אני רוצה שהדואר כן יקבל תמיכה מהממשלה ואני רוצה שהדואר גם יילך צעד אחד קדימה ויפתח סניפים

וליד אל-הואשלה:  ביישוב דריג'את הובטח לפני שנתיים-שלוש על ידי הדואר לפתוח סניף שם, וביישוב אבו תלול

וליד אל-הואשלה:  שני היישובים האלה קיבלו הבטחה לפני שנתיים שהדואר כן יסייע לתושבים שם ולפתוח סניפים שם

וליד אל-הואשלה:  אני מכאן פונה לכל האחראים ולכל האנשים שמנהלים את הדואר, קודם כל לסייע לשני היישובים האלה ולפתוח סניפים שם

וליד אל-הואשלה:  מצד שני גם אני מבקש, פונה ליושב-ראש הוועדה שהממשלה כן תיקח אחריות, כן תסייע לדואר

אברהם בצלאל: לכן האוצר נמצא איתנו פה

וליד אל-הואשלה: לצאת מכל הנושא הזה ולסייע להם מבחינה כספית על מנת שהיישובים והתושבים בפריפריה יקבלו שירות כמו שצריך

וליד אל-הואשלה:  תודה

אברהם בצלאל: תודה רבה

דבורה ביטון: אפשר לשקול באמת להגיע למקומות האלה, באמת סיור לראות בעיניים כי אין טוב יותר ממראה עיניים

דבורה ביטון:  אולי לפעמים לא צריך סניפים ענקיים שיש תורים, אלא אולי קטנים, ממוקדים שיתנו יחס

דבורה ביטון:  חשוב לי לציין שעובדי הדואר הם מסורים

אברהם בצלאל: למען גילוי נאות, אני ביום ראשון הייתי בדואר

אברהם בצלאל:  אפשר להגיד מהחוויות האישיות שהדואר עושה עבודה רצינית, מאומצת מאוד

אברהם בצלאל:  אמרתי, אם מישהו היה יודע כמה עולה חבילה? לפעמים בן אדם קונה משהו בכמה שקלים, מזמין לארץ מעלי אקספרס או מכל חברה אחרת

אברהם בצלאל:  מה זה עובר עד שזה מגיע אליו? לדעתי בהרבה מהמקרים המחיר שמשלמים על החבילה עד שתגיע ליעדה עולה יותר מהחבילה עצמה, ואני אומר את זה ברצינות, לא בגוזמה בכלל

אברהם בצלאל:  מצד אחד העבודה של הדואר היא מאומצת מאוד ולכן שאלתי בתחילת דבריי האם באמת משרד האוצר נמצא פה, כי בסוף אנחנו כממשלה וכרגולטור צריכים לדאוג שהאזרח בסוף יקבל את השירות שלו

אברהם בצלאל:  מאוד טוב לבוא מידי פעם לדואר ולהגיד, במצוקה פעם בכמה שנים זורקים איזה 100–150 מיליון וזה חשוב מאוד, אבל אני לא יודע אם זה באמת הפתרון האמיתי בסוף לאזרח

אברהם בצלאל:  אין ספק שכמו שאמרנו, גם הקשישים, גם חד-הוריים, גם כל כך הרבה אוכלוסיות שמשתמשים בדבר שנקרא דואר ובנק הדואר, צריכים למצוא באמת פתרון אמיתי ולכן אני אשמח גם לשמוע את משרדי הממשלה, מה הם חושבים ומה הם עושים בשביל הדבר הזה?     אנחנו נמשיך פה מהצד הזה, את המכובדים שהגיעו גם מטבריה, אז לפי הסדר מי שחושב שיכול לתרום, רק אני מבקש בקצרה בשביל שנוכל להתקדם בדיון

יוסי אוקנין: אני נציג של יושב-ראש הוועדה קרואה, טבריה

יוסי אוקנין:  מר מישאל, 'שלוחו של אדם כמותו'

יוסי אוקנין:  אני לא אחזור על דברים שנאמרו על הקושי

דוד לוי: זה רק לעניין גט, לא?     

יוסי אוקנין: לאו דווקא

יוסי אוקנין:  בכל דבר

יוסי אוקנין:  לא נפתח על זה דיון כרגע

דוד לוי: אתה לא יכול להניח במקומי תפילין

יוסי אוקנין: זה משהו אחר

יוסי אוקנין:  זה מצווה

יוסי אוקנין:  זה חובה

יוסי אוקנין:       אני לא רוצה לחזור על כל הדברים שנאמרו, ונאמרו כל הדברים לדעתי

יוסי אוקנין:  אני רק רוצה לעשות איזושהי השוואה קטנה

יוסי אוקנין:  אני בא מעולם הרפואה

יוסי אוקנין:  אני עובד בתחום רפואי ואני מנהל מגזרים, קרי גם ערבי, גם חרדי ועולים באחת הקופות הגדולות

יוסי אוקנין:  ביישובים נידחים שהקופות הן ממש גרעוניות, אף פעם לא סוגרים כי אי אפשר מקום שלא ייתן שירותי בריאות, אז אולי זה השוואה קצת גסה, אבל ללא ספק ציבור שהוא טכנופוב, זה יכול להיות גם מבוגר וגם צעיר, יכול להיות חרדי, יכול להיות ערבי, יכול להיות מכל סוגי האוכלוסייה, צריך לדאוג לו

יוסי אוקנין:  יכול להיות שזה משרד האוצר או כל משרד אחר שיכול לסייע

יוסי אוקנין:      אני רוצה להפנות אתכם להסכם של הדואר, מתי הם יכולים לסגור דואר

יוסי אוקנין:  יש פה תנאי בהפסקת שירות, נקודת שירות, ואני אקריא את זה

יוסי אוקנין:  זה רק אם "ירד בשיעור של 60% לפחות", זאת אומרת שרק אם סניף בנק הוא גרעוני, מה זה גרעוני? ביחס לשנים קודמות הוא ירד ב-60%, אז אפשר לסגור אותו

יוסי אוקנין:  זה דבר חשוב

יוסי אוקנין:  יש עוד דברים, נושא המרחק בפריפריה

יוסי אוקנין:  האדון אמר 6 קילומטר

יוסי אוקנין:  בחוזה אני רואה 3 קילומטר

אברהם בצלאל: הוא דיבר לגבי איסוף

יוסי אוקנין: אוקיי

יוסי אוקנין:  לגבי מרחק בפריפריה יש בעיה

יוסי אוקנין:  הטופוגרפיה היא שונה

יוסי אוקנין:  מרחק של 3 קילומטר או 1

יוסי אוקנין: 5 קילומטר זה יכול להיות גם 20 דקות או חצי שעה בגלל האוטובוסים והתחבורה הקיימת

יוסי אוקנין:  אנחנו בטבריה, הסניף הזה שאמור להיסגר נדמה לי מחר, נותן שירות ל-1,000 משפחות מהמגזר החרדי שרובם טכנופובים או מטעמי דת, מצפון או כל דבר אחר

יוסי אוקנין:  הם לא יודעים לתאם שום תיאום דרך האינטרנט, וכמו כן המון מבוגרים

יוסי אוקנין:  ציינו פה, גם כל אלה שלצערנו יש להם הסכמים כאלה ואחרים עם בתי משפט

יוסי אוקנין:       בנוסף, יש דבר חשוב שכתוב בחוזה, שהדואר לא יסגור סניף אלא אם כן הוא הוכיח שהוא עשה פעולה לשדרג

יוסי אוקנין:  זה אומר, כתוב: "בעל הרישיון נקט בפעולות לעידוד פתיחת חשבון סילוקים עבור מקבלי גמלה כהגדרתה בחוק הבטחות הכנסה"

יוסי אוקנין:  אני בכל אופן איש ציבור 20 שנה, לא ראיתי פרסום של הדואר שמעודד את התהליך הזה ובטח לא לפני הסגירה

אברהם בצלאל: אוקיי, אני אשמח להתייחסות בטח גם של הדואר בעניין הזה וגם של משרדי הממשלה האחרים

אברהם בצלאל:  מישהו רוצה עוד להוסיף?      

שמעון כהן: אני עיתונאי ופעיל חברתי מטבריה

שמעון כהן:  אני רוצה להגיד לכם שאני מדבר על טבריה

שמעון כהן:  עושים כל מיני רפורמות

שמעון כהן:  חברת חשמל רוצה לייעל את עצמה, סגרה לנו את הסניף בטבריה

שמעון כהן:  משרד הרישוי עשה רפורמה, סגר את הסניף בטבריה

שמעון כהן:  נהיגה מונעת, צריך לנסוע לעפולה

שמעון כהן:  עזר מציון, יד שרה, אין להם מבנה, סגרו את יד שרה

שמעון כהן:  אנחנו מרגישים בטבריה כמו מדינת עולם שלישי

שמעון כהן:  עכשיו גם את הדואר יסגרו

שמעון כהן:  נשאר לנו רק כנרת

שמעון כהן:  רק את זה אי אפשר לקחת לנו ברוך השם

שמעון כהן:       אני רוצה הצעת ייעול קטנה לסיום, למנהל פה

שמעון כהן:  הגיע הזמן שמכתב רשום, די כבר, צריך לבוא לדואר, לקחת נייר, פעם ראשונה, פעם שלישית, להיכנס לפקיד, תן לי את המכתב

שמעון כהן:  אפשר לעשות את זה דיגיטלית, לשלוח מייל עם הדואר

שמעון כהן:  היום יש אמצעים חבל על הזמן, שהוא מזהה את עצמו כשהוא פתח את המכתב והוא קרא במקום לבוא לדואר

שמעון כהן:  זו הצעה שלי

שמעון כהן:  תודה רבה

אברהם בצלאל: שמעון, תודה

יוסי אוקנין: אני אתקן משהו

יוסי אוקנין:  דרך אגב, מכתב רשום, באים עד הבית

יוסי אוקנין:  אתמול הגיע לי דוור עד הבית, אז בוא נדייק

שמעון כהן: למי שיש תיבת דואר, לא

אברהם בצלאל: כן, אבל קורה שבן אדם, מגיעים אליו והוא לא היה בבית ואז זה מגיע לסניף ואז זה עובר, ואז רק למוחרת אתה יכול

אברהם בצלאל:  יכול להיות שכן אפשר לייעל בדברים האלו, אבל לגבי טבריה, שמעון וגם יוסי, אנחנו נקיים בעזרת השם דיון מיוחד על טבריה

אברהם בצלאל:  אני שומע שזה לא רק בהיבטים של דואר, גם חברת החשמל והרבה דברים אחרים, למרות שאני חושב שיש שם היום, דווקא יש לי גם גיס שגר שם, הציבור דווקא רק גדל

אברהם בצלאל:  נבנים שם מנופי - - -      

יוסי אוקנין: נוף כנרת מוריה

יוסי אוקנין:  זה הבעיה, שבא ציבור גדול שהוא לא מתעסק עם טכנולוגיה, אין לו אינטרנט ומצד שני סוגרים סניפים ודואר

אברהם בצלאל: אני אומר, למרות שדווקא הציבור מאוד גדל שם, אז זה מאוד מעניין

אברהם בצלאל:  אריאלה, מנהלת הוועדה, אני מבקש שאנחנו נקיים דיון על טבריה בנפרד, על כל היבטיו

אברהם בצלאל:  אני רואה כמה וכמה נושאים

אברהם בצלאל:  אנחנו נעשה בעזרת השם דיון

אברהם בצלאל:  תוזמנו בעזרת השם

אברהם בצלאל:  יישר כוח גדול

יוסי אוקנין: תודה רבה

אברהם בצלאל: אנחנו נעבור להאשם חוסיין ממשרד ראש הממשלה, וכמובן הרשות לפיתוח כלכלי חברתי

אשר חסין: במגזר הדרוזי

אשר חסין:  אנחנו בעקבות הזימון של הוועדה עשינו בדיקה מול היישובים שלנו

אשר חסין:  מתוך 18 יישובים, ב-14 יש סוכנויות וסניפים של הדואר

אשר חסין:  ארבעה יישובים, אין להם

אשר חסין:  גם ביישובים שיש בהם כמו מראר, 25,000 תושבים, יש סוכנות שם שיש הרבה ביקורת על ההתנהגות שלה, על שעות הפתיחה, על מעט מאוד מקומות חניה

אשר חסין:  הרבה מאוד בעיות יש

אברהם בצלאל: אתה רואה סגירה מסוימת כבר מלפני הרפורמה להיום?     

אשר חסין: כן

אשר חסין:  אנחנו רואים וגם שומעים אבל עשינו בדיקה

אשר חסין:  אנחנו לא הכרנו את הנושא לפני זה

אשר חסין:  בעקבות הזימון עשינו בדיקה מהירה - - -      

אברהם בצלאל: היושב-ראש, אני מעריך שאתם מגיעים כי אני יודע שאתם עושים המון למען העדה הדרוזית

ארז מלול: הגשתם בג"ץ בעניין?     

אשר חסין: אנחנו אתמול קיבלנו את הזימון

ארז מלול: לא, אבל מישהו הגיש בג"ץ בעניין על ההפרטה? כי בבתי הסוהר הפריטו אותם, הגישו בג"ץ ובג"ץ פסל את ההפרטה

אשר חסין: אני עובד מדינה, אני לא יכול להגיש בג"ץ

אשר חסין:  עשינו את הבדיקה הזאת

אשר חסין:  מתברר שיש בתחום הזה הרבה מה לשפר

אשר חסין:  אני אספר משהו מהחוויה האישית שלי

אשר חסין:  יושב שם עמית שלי לשעבר ממשרד ראש הממשלה, כדאי שתקשיב

אשר חסין:       לפני חצי שנה באתי הביתה ואני מוצא חבילות של דואר ליד הבית

אשר חסין:  ספרתי 147 מכתבים

אשר חסין:  כל מי שמסתיים עם השם שלו איכשהו קשור לשם משפחה או שם פרטי או לא יודע מה, שמו לי את הכול

אשר חסין:  התקשרתי לדואר, אמרתי להם, תגידו, אתם רוצים להעסיק אותי, שאני אתחיל לחלק? גם שלחתי לכם מכתב, דרך אגב

אשר חסין:  לא קיבלתי תשובה עד היום, עם התמונות של המכתבים

אברהם בצלאל: אתה בטוח שזה היה של הדואר ולא של חברת בת?     

אשר חסין: זה של הדואר כי לקחתי את זה בסוף

אשר חסין:  היו דברים מאוד רגישים וחשובים והחזרתי את זה לסניף עצמו, אז אנחנו רואים שיש כאן בעיה

אשר חסין:  כדאי שתשימו לב למה שקורה בפריפריה

אשר חסין:  כמו שדיברו כאן כולם, יש בעיה עם האנשים המבוגרים שלא מכירים את הטכנולוגיות ואת המיילים ואת כל מה שקורה, ואנחנו שומעים המון

אשר חסין:  שלושה ימים העובדים שלי בודקים ומתברר שיש הרבה בעיות בתחום הזה

אשר חסין:  תודה

אשר חסין:  תודה שהזמנתם

אברהם בצלאל: בבקשה

אברהם בצלאל:  כן

רן מלמד: צוהריים טובים, בעברי ניהלתי את עמותת "ידיד" שהפעילה מרכזי זכויות בכל הארץ

רן מלמד:  בין השאר הבאנו להקמתו של סניף בנק הפועלים בעיר רהט

רן מלמד:  היום אני מנהל ארגון שנקרא "נקודת מפנה", אבל אני פה היום, אדוני, לא רק בתור איש מקצוע בתחום אלא בתור אדם נכה בגיל שהוא כמעט אזרח ותיק, שנפגע מאוד מהדרך שבה הרפורמה מתנהלת היום, ואני אסביר מדוע

רן מלמד:       כשרוצים בשלב ביניים לסגור סניפים ולתת תחליפים, צריך לוודא, אדוני, לא רק שהמרחק לא רחוק מידי אלא שיש תחבורה ציבורית כדי להגיע לסניף החדש החלופי, דבר שלפחות בירושלים שבה אני גר לא קיים

רן מלמד:  צריך לדאוג, אדוני, שהמקומות החלופיים שבהם מקבלים חבילות או מושכים דואר יהיו נגישים מבחינה פיזית לאנשים עם מוגבלויות ולא יהיו כאלה שאתה צריך לרדת 20 מדרגות ואין מעלית, ואף אחד לא מוכן מבעלי המכולת שמחלקת את החבילות, אף אחד לא מוכן לעזור ולהביא לך אותה למעלה

רן מלמד:       צריך לבדוק שאם כתוב באתר שמקום החלוקה החדש פתוח משעה עד שעה, זה אכן יהיה פתוח משעה עד שעה ולא בעל העסק מחליט שלא מתחשק לו עכשיו לפתוח או לא מתחשק לו עכשיו לחלק חבילה, אז הוא לא מחלק חבילה

רן מלמד:  למשל, באזור החדש שבו עכשיו יש סניף חדש, ביום שישי בעל העסק החליט שהוא לא מחלק חבילות, שלא מתאים לו, אז הוא לא מחלק מכתבים והוא לא מוכן לעשות דברים אחרים למרות שיש לו התחייבות לעשות

רן מלמד:       הדבר הבעייתי הוא שאין למי להתלונן

רן מלמד:  כשאתה מנסה להתלונן על הדברים האלה לרשות הדואר או למשרד התקשורת, אתה מקבל אפס אחד גדול

רן מלמד:  לפני שלושה שבועות היה דיון בנושא הזה בדיוק בוועדת הכלכלה של הכנסת

רן מלמד:  ישבו פה נציגי הדואר שעכשיו אמר לי לפני הדיון, זיו, שהם עושים משהו, אבל אני מאז שלחתי שלוש פעמים תזכורות ששלחתי בחצי שנה האחרונה למנכ"לית משרד התקשורת

רן מלמד:  המכתבים כמובן התקבלו אבל משרד התקשורת לא עושה כלום, או אם הוא עושה, הוא לא טורח להודיע לנמען שהוא עשה משהו

רן מלמד:  מדובר בלקות מאוד מאוד גדולה, פגיעה מאוד קשה באנשים עם מוגבלויות ובאזרחים ותיקים

אברהם בצלאל: תודה רבה

זיו ברק: בנושא הספציפי הזה אני רוצה להעיר

זיו ברק:  מר מלמד באמת בדיון של ועדת הכלכלה לפני שלושה שבועות העיר לנו לגבי מרכז מסירה ספציפי בתוך חנות בירושלים שיש שם בעיית נגישות

זיו ברק:  מייד אחרי הדיון בדקנו את זה

זיו ברק:  גם קיבלנו הערה ממשרד התקשורת לבדוק את זה ואנחנו ממש באותו רגע בדקנו את זה ואני רוצה לעדכן שביום חמישי הקרוב יותקן שם מחשב בעמדה נגישה והבעיה תיפתר

זיו ברק:  אנחנו לא שכחנו את זה וטיפלנו בזה

רן מלמד: השאלה היא אבל איך אתם בודקים את כל המרכזים האלה בארץ, לא את המקום הספציפי שרן מלמד שלח?     

אברהם בצלאל: רן, אנחנו נקבל מהם גם את ההתייחסות, האם באמת יש משהו באתר רואים את זה באונליין, את כל השינויים או את כל הדברים? אני מאמין שנקבל את ההתייחסות גם מנציגי הדואר המכובדים שהגיעו לפה וגם משאר המשרדים שנמצאים איתנו

אברהם בצלאל:      ממלא מקום ראש עיריית באר שבע, ידידי הרב עופר כראדי, אני מעריך מאוד שהגעת

אברהם בצלאל:  בשמי ובשם התושבים, אנחנו יודעים שאתה עושה המון בפריפריה ובפרט בבאר שבע, אז דבר ראשון תודה רבה שהגעת ואין לי ספק שגם תחזור חזרה לדרום עם דברים טובים אני מקווה

עופר כראדי: בעזרת השם

עופר כראדי:  ראשית, אני מתנצל על העיכוב

עופר כראדי:  איחרתי ומתנצל

עופר כראדי:  רוצה לברך אותך על הוועדה החשובה, אני חושב החברתית החשובה ביותר

עופר כראדי:       שאלתי כמה שאלות בלשכת ראש העיר ובמשרדים מסביב

עופר כראדי:  הדואר כן מתחיל לתקשר אבל אני חושב שזו בעיה חמורה ביותר

עופר כראדי:  אם אנחנו לוקחים לדוגמה את באר שבע שמבחינה אורבנית היא פי חמש מכל עיר אחרת במספר התושבים, זה אומר שהמרחק משכונה לשכונה הוא גדול

עופר כראדי:  באר שבע קולטת עלייה ובאר שבע, יש שם חרדים, ובאר שבע, יש שם קשי יום

עופר כראדי:  כמו ישראל, באר שבע גם היא

עופר כראדי:       אני חושב שהפתרונות שהם הציעו, ואתמול בבוקר ישבתי עם ראש העיר, ואני רוצה לברך אתכם ולבקש מכם שהוועדה הבאה אנחנו נארח אתכם אצלנו בבאר שבע

עופר כראדי:  כבוד גדול הוא לנו

עופר כראדי:  אני רוצה שכולכם תגיעו עם ראשי הרשויות וניתן לוועדה הזאת עוצמות שאמורות להיות בקרבה

עופר כראדי:       הפתרונות, יכול להיות שהם נכונים

עופר כראדי:  הם אומרים שהם יעבירו רכבים וינגישו את זה לשכונות, אבל אני לא חושב שזה - - -      

אברהם בצלאל: אני מציע, בגלל שאנשים פחות שולחים מכתבים בדואר, אז שהדוורים יעשו את העבודה זאת, יבואו לבית-בית ויחלקו את כל מה שצריך

עופר כראדי: כן

עופר כראדי:  בכל מצב אני חושב שזה צריך להיות בהדרגה ולא לסגור עד שלא רואים שיש פתרון והפתרון הוא נכון

עופר כראדי:  אי אפשר להשאיר אנשים כאלה בתנאים כאלה בלי דואר

עופר כראדי:  יש אנשים שאין ביכולתם ואנחנו חייבים לתת את הדעת

עופר כראדי:  זה בעיה רצינית ביותר

עופר כראדי:  זה חוסר התחשבות, חוסר תקשורת עם החלש וזה בעייתי

עופר כראדי:  תחשבו על הקשישים

עופר כראדי:  אני חושב שכל משרדי הממשלה אמורים להתחבר לעניין

עופר כראדי:  כל מה שקשור בקשישים, משרד הרווחה, החינוך, כולם חייבים להתחבר כממשק אחד, להרים את זה

עופר כראדי:  זה לא פשוט

עופר כראדי:  זה קשה מאוד

עופר כראדי:  זה אפשרי

עופר כראדי:  אפשר לקחת בחשבון גם את מרכזי הקניות

עופר כראדי:  גם שם אפשר לפתוח

עופר כראדי:  צריך לעשות עבודה אבל הכול מדורג

עופר כראדי:  לא לסגור ולבדוק איך יהיה

עופר כראדי:  לאט-לאט

עופר כראדי:  בהצלחה לכולנו

אברהם בצלאל: אוקיי, תודה עופר כראדי

אברהם בצלאל:      יש לנו את חבר הכנסת אלון שוסטר

אלון שוסטר: תודה אדוני היושב-ראש על היוזמה ותודה למגיעים בשערי המשכן שיודע לא רק להתווכח ולריב אלא גם לעסוק בנושאי מהות

אלון שוסטר:  אני בא עכשיו מנושא של כמה שיעורי נהיגה צריך צעיר לקחת כדי שגם לא יעלה לו יותר מידי אבל גם לא יסכן את - - -      

אברהם בצלאל: זה לא הדיון שלנו אבל אם היית שואל אותי, אני חושב שצריכים לרדת מה-28 שיעורים בפרט שהיום הכול זה אוטומט

אברהם בצלאל:  זה לא מה שהיה פעם בהתחלה שזה היה הכול גיר רגיל

אברהם בצלאל:  יש היום חיישנים וכמעט חצי אוטומט, כבר הכול גם מבחינת החניה, אבל זה לא הדיון שלנו

אלון שוסטר: כל זה היה כדי להגיד שבכנסת קורים דברים חשובים

אברהם בצלאל: יש מדינות בעולם שמגיעים רק לטסט ולומדים את הכול לבד

אלון שוסטר: בכל מקרה לגבי הדואר, הייתה לי נגיעה במהלך השנים ואני רוצה לציין את זיו ברק שנמצא כאן

אלון שוסטר:  רמת שירותיות באמת מהטובות שהכרתי, עם קשיים שקשורים ביישובים בפריפריה, קיבוצים זה היה במקרה הזה

אלון שוסטר:  זה מתחבר לדיון שמתקיים גם בוועדות אחרות, של אנשים מבוגרים

אלון שוסטר:  אני עוסק בעניין

אלון שוסטר:  יש לנו פערים, קוראים לזה בשפה יפה אוריינות דיגיטלית, תכל'ס היכולת להסתדר עם האמצעים החלופיים

אלון שוסטר:       אין ספק שאנחנו צריכים לקבוע, אדוני היושב-ראש, איזושהי רמת מינימום, איזה לבנת יסוד שבה כפי שמי שחי בפריפריה, מגיע לו שירות ל-MRI שלא צריך לחכות בשבילו עד קץ ימיו תרתי משמע, כך מי שצריך לקבל שירות, אם זה בבנק או אם זה דואר, יקבל אותו על פי איזה שהם לבנות יסוד שמוסכמים עלינו שהם המינימום, שמתחת לו זה אמנם לא פגיעה בחיים, אבל זה פגיעה באיכות חיים, והייתי אומר גם בשוויון ובתחושת השוויון בין מרכז לפריפריה, בין צעירים למבוגרים

אלון שוסטר:  מהבחינה הזאת אני מאוד שמח שהנושא עולה על סדר-היום

אברהם בצלאל: אנחנו גם מתחייבים שהוא לא יירד כל עוד שלא יסתדרו הדברים

אברהם בצלאל:  אני אומר, גם אם הממשלה צריכה להכניס את היד לכיס, גם אם הדואר צריך לשפר את עצמו בדברים שהוא צריך לשפר את עצמו, ביחד צריכים בסוף להביא לתוצאה אחת, שאותו אדם בכל מקום שהוא נמצא, הוא יקבל את השירות שמגיע לו

אלון שוסטר: אם זה כך אז אני מרשה לעצמי, א', לאמץ את הגישה הזאת, ו-ב', דיברנו על הדרך שבה אתם עוסקים ומציעים

אלון שוסטר:  אני חושב שכך כל חברה, כל שירות ממשלתי ושלא, צריך לעשות, זה להשקיע משאבים כדי לחנך את בני ישראל על גילים השונים והיכולות השונות שלהם להסתדר עם האמצעים החלופיים, נקרא להם הדיגיטליים כדי שאפשר יהיה להתארגן אחרת

אלון שוסטר:  תודה

אברהם בצלאל: תודה, חבר הכנסת אלון שוסטר

אברהם בצלאל:  אנחנו כרגע נעבור לאחראית מטעם הקיבוצים, מרב ניר, בבקשה

מרב ניר: צוהריים טובים, תודה אדוני

מרב ניר:  אני מייצגת את התנועה הקיבוצית ובעצמי אני חברה ומתגוררת בקיבוץ גשר שנמצא בעמק המעיינות, מדד פריפריאלי 2

מרב ניר:  אנחנו ניזונים ונסמכים על שירותי הדואר נע

מרב ניר:  מזה מספר חודשים הדואר הנע מצמצם את היקף השירותים הניתנים לתושבים במסגרת הקווים השונים

מרב ניר:  הלכה למעשה, נכון להיום השירות היחיד שאנחנו מקבלים מדואר ישראל הינו מסירה של שקי דואר לחלוקה וקבלה של מכתבים שכבר בוילו מראש, כלומר שירותים שהוגדרו אפילו במסגרת החוק והתקנות כשירותים בסיסיים - - -      

אברהם בצלאל: למשל?     

מרב ניר: החל מהעובדה שדואר 24 שחברת הדואר מתגאה בו, אין לנו אפשרות לקבל אותו

מרב ניר:  המקרה הטוב בחלוקה של פעמיים בשבוע דואר, זה אומר שבמקרה הטוב אנחנו יכולים ליהנות מדואר 72

מרב ניר:  אפשרות לרכוש בולים, אפשרות לבצע תשלומים, אפשרות אפילו לשלוח חבילות לעסקים שפועלים במסגרת הקיבוצים, ובאמת כפי שצוין כבר קודם, עסקים קטנים, כלכלה מקומית נדרשת הרבה מאוד להסתמך על שירותי הדואר

מרב ניר:  סוכנויות הדואר בסביבה אף הן מוגבלות, הן בשעות הפעילות שלהן והן בכמות הכספים שהן יכולות לקבל כמכסה

מרב ניר:  כבר קרה לי אישית שהגעתי לסוכנות דואר ונאמר לי, אין לנו אפשרות לקבל את התשלום הזה מאחר וכבר הגענו למקסימום שמאשרת לנו רשות הדואר

מרב ניר:       סניף הדואר בטבריה, הדואר המרכזי בטבריה נאלץ לקבל גם פניות מהאזור וגם תושבים מהאזור מאחר ותחבורה ציבורית מתאפשרת או לבית שאן או לטבריה

מרב ניר:  כתוצאה מהגעה של תושבים מהאזור, ברור לי שגם נפגעת רמת השרות ויכולת קבלת השירות של תושבי טבריה עצמם, כך שבעצם כאשר מדובר בפריפריה גם גיאוגרפית ולא רק חברתית, המצב נכון להיום הוא מצב שבו חרף ההבנה על הצורך בקיומה של רפורמה ובשינוי ובשיפור, דפקטו המצב רק הורע

מרב ניר:  תודה רבה

אברהם בצלאל: מרב, תודה רבה

אברהם בצלאל:  הרשות לפיתוח כלכלי חברתי לחרדים, הלל וואזנר, בבקשה

הלל וואזנר: שלום רב אדוני היושב-ראש, רבותיי, כן, באמת כמו שנאמר פה, גם הציבור החרדי, למעשה זה יעמיק את השסעים שקיימים כרגע

הלל וואזנר:  הציבור החרדי גם במובן של דיגיטציה שהוא לא שולט בתחום הזה כמגזרים אחרים, גם בתחום של החוסר בתחבורה פרטית

הלל וואזנר:  רוב הציבור החרדי אמון על תחבורה ציבורית

הלל וואזנר:  ברגע שמבטלים לו את הסניף שנמצא באזור המגורים המיידי שלו והוא צריך להגיע, זה מצריך אותו לצאת

הלל וואזנר:  כמו שאמר קודם היושב-ראש, להגיע היום מן הרכס לרמות זה עניין של 40 דקות

הלל וואזנר:  זה שעה וחצי בשביל לקבל מכתב רשום

הלל וואזנר:  זה פשוט לא שירות שאפשר לקבל אותו כדבר מתיישב על הדעת

הלל וואזנר:       הרפורמה כפי שהיא עכשיו מעמיקה את השסעים, פוגעת בציבור הזה, פוגעת בציבור שאין לו את היכולות הדיגיטליות ופשוט מוציאה אותו ממעגל מקבלי השירותים ומכניסה אותו למעגל של אנשים שההחלשה שלהם הולכת ומחמירה

אברהם בצלאל: אוקיי, תודה רבה

אברהם בצלאל:  לפני שאנחנו עוברים למשרדי הממשלה, מישהו רוצה להוסיף מילה?     

יוסי אוקנין: אני רוצה רק לחזק מה שאמרה הגברת מגשר, השכנה שלנו

יוסי אוקנין:  נכון שיש לנו בנק דואר נוסף בטבריה, אבל הוא נותן שירות לכל הסביבה, שזה מתבטא ב-150,000 משתמשים וזה סוגר לנו את הדואר

יוסי אוקנין:  עכשיו סוגרים את הדואר הקטן של טבריה

יוסי אוקנין:  זה אומר שאין לאן לרדת כי התורים שם מטורפים

יוסי אוקנין:  בקטן היו תורים מטורפים

יוסי אוקנין:  בגדול, כל שכן וקל וחומר, וכשכולם ירדו למטה יהיה פשוט כאוס

יוסי אוקנין:  גם חניה

יוסי אוקנין:  תודה

אברהם בצלאל: תודה

אברהם בצלאל:  אנחנו נעבור כמובן למשרד התקשורת, בבקשה

אורן לביאן: שלום, אני אתן קצת רגע בהתחלה ואני ארד יותר ויותר לפרטים ויותר להתייחסויות

אורן לביאן:  בשמונה שנים האחרונות חברת הדואר נקלעה למשבר שירותי ומשבר פיננסי

אורן לביאן:  אנחנו מתעסקים גם עם המשבר השירותי

אורן לביאן:  כמו שאתם יודעים, בשנתיים האחרונות השירות היה לא טוב ומאוד נפגע

אורן לביאן:  משרד התקשורת הכין תוכנית יחד עם הממשלה, שמטרתה לשפר את שירותי הדואר לציבור בארץ ולהבטיח את יכולת ההמשכיות שלהם, את השרידות

אורן לביאן:  תוכנית כוללת, הפרטה מלאה של 100%, היא באחריות רשות החברות שנמצאים כאן, כולל עדכוני רגולציה שנעשו, באחריות משרד התקשורת והיא כוללת רכיב של מימון והתייעלות

אורן לביאן:  משרד האוצר, חלק מהסכום מממן את חברת הדואר בפרק זמן, בתנאים מסוימים וחלק הוא מממן פרישת עובדים בדואר

אורן לביאן:       אני אתייחס עכשיו לרגולציה

אורן לביאן:  שוק הדואר בשנים האחרונות עובר תמורות משמעותיות

אורן לביאן:  כמות המכתבים יורדת, כמות החבילות גדלה

אורן לביאן:  קצת נתונים לסבר את האוזן

אורן לביאן:  מופעי הקהל ביחידות הדיור בין 2019 ל-2022 ירדו ב-40% מצטבר

אברהם בצלאל: כן, אבל כמו שנאמר פה על ידי הנציגים מטבריה, זה שמקום אחד יורד, זה לא אומר שאכן סוגרים אותו

אורן לביאן: הכול בסדר, אני רק אציג לכם את הנתונים

אורן לביאן:  אני גם אנסה קצת להתייחס לטבריה אם תירצו

אורן לביאן:  מופעי הקהל ירדו ב-40%

אורן לביאן:  כמות הפעולות הממוצעת ביחידות הדואר אחרי הסגירה ירדה רק ב18%, וסך הכול אם אני מסתכל על נקודות השירות של הדואר בין השנים 2019-2022, הכמות של היחידות ירדה ב-11%

אורן לביאן:       לגבי הדואר נע, אני לא כל כך מכיר ספציפית את היישוב שהיא דיברה, אבל אני יכול להגיד לכם שהכמויות ירדו מ-904,000 פעולות בדואר נע ל-131,000 פעולות ב-2021, שהם נותנים ל-1,100 יישובים, כלומר מפחות מפעולה בדואר נע לא של מכתבים שמבצעים ביישוב

אורן לביאן:  אלה עלויות מאוד כבדות שבסופו של דבר כמו שאמרתי, בא למימון הציבור

אורן לביאן:      אנחנו החלטנו לעשות שינויים ברגולציה והתאמנו את פריסת יחידות הדואר לביקושים בפועל

אורן לביאן:  חייבנו את חברת הדואר לתת שירותים בערוצים ישירים ומקוונים

אורן לביאן:  הנושאים האלה נמצאים בתהליך ועדיין נדרשות התאמות

אורן לביאן:  אנחנו מקווים שגם בסוגיה הזאת תוך כדי זמן יהיה אפשר לבחון את הרגולציה ולמדוד אותה

אורן לביאן:      לגבי דואר רשום הייתה פה הערה שלא מקבלים את זה בבית, אז לפי הרגולציה, דואר רשום, הדוור צריך למסור את זה בפעם הראשונה בבית

קריאה: זה פשוט לא נכון

אורן לביאן: לא, אני אומר על הרגולציה

אורן לביאן:  יכול להיות שמקרה ספציפי כזה או אחר קרתה תקלה

אורן לביאן:  אני מדבר על הרגולציה

אורן לביאן:  הדוור בא למסור בבית

אורן לביאן:  אם אין את זה, אז אין את זה

אורן לביאן:       לגבי העיר טבריה, בעיר טבריה כיום פועלות שלוש יחידות

אורן לביאן:  מתוכננת סגירה של יחידה

אורן לביאן:  זו עיר שמונה בערך 54,000 תושבים

אורן לביאן:  שתי היחידות שיישארו יתנו כיסוי

אורן לביאן:  בנוסף יש עוד שניים או שלושה מרכזי מסירה

יוסי אוקנין: זה לא 50,000, זה 200,000

אורן לביאן: אני מתייחס ליישוב טבריה

יוסי אוקנין: אני מדבר על טבריה

יוסי אוקנין:  מה שנמצא בטבריה, המרכזי נותן שירות עד גשר, מרחק של 25 דקות נסיעה

אורן לביאן: אוקיי

אורן לביאן:  אני מתייחס למספר התושבים בטבריה

אורן לביאן:  לגבי ההחמרה, משרד התקשורת החמיר את הסגירה של נקודות שירות והוא קבע שני תנאים, לא רק את התנאי של ה-60%

אורן לביאן:  הוא קבע שגם אם מדובר ביחידה בודדת ביישוב, בשלב הבא הוא ייסגר רק אם יש ירידה של 85%

אורן לביאן:      אנחנו חושבים שבסופו של יום יש חבלי לידה, יש קשיים

אורן לביאן:  נכון, הפריסה צומצמה מ-1

אורן לביאן: 5 ק"מ מרחק גיאוגרפי ל-3 ק"מ ובפריפריה מ-4 ק"מ ל-6 ק"מ

אורן לביאן:  אנחנו מניחים שחברת הדואר תעשה בסופו של יום את האופטימיזציה במסגרת הגמישות שניתנה לה למרחקים האלה, ותציב את הסניפים היכן שיש ביקושים, כי חברה חפצת חיים

אורן לביאן:  היא רוצה להרוויח כסף

אורן לביאן:  התקציב שלה הוא סגור, המימון שלה בא מההכנסות שלה

אברהם בצלאל: כן, אבל איך דואגים שהציבור לא יפגע בסוף? זה נכון שיש חבלי לידה

אברהם בצלאל:  בסוף לא סוגרים ועכשיו רואים איך הרפורמה, מה קורה איתה

אברהם בצלאל:  הכול צריך להיות בהדרגה, הכול צריך להיות בהבנה וצריך שהציבור באמת מבין וחי את זה ומסתדר עם זה

אברהם בצלאל:  פה לכאורה יש איזה תחושה בכל אופן גם מהחומרים שקראתי וגם מהציבור שפונה אליי, שזה זבנג כזה ועכשיו תתמודדו

אברהם בצלאל:  בסוף הציבור נפגע מזה

אורן לביאן: התחושות, אני מקבל אותן

אורן לביאן:  אני אפילו לא מתווכח איתם

אורן לביאן:  אנחנו דיברנו עם חברת הדואר

אורן לביאן:  יש איזה הבנה בין המשרד לחברת הדואר שהם יפנו לרשויות

אורן לביאן:  הם יתנו הודעות מראש של הסגירה

אורן לביאן:  הם ידונו איתם

אורן לביאן:  יהיה אפשר לראות איך עושים את זה בצורה יותר מיטבית

אורן לביאן:  יכול להיות שבתחילת הדרך הדברים נעשים לא בצורה מיטבית

אורן לביאן:  אנחנו מקווים מאוד שאתם תיראו את השיפור, ואנחנו רוצים שבטווח של מספר חודשים כבר יראו את השיפור

אורן לביאן:  בסך הכול רוב הציבור משתמש יותר במסירת חבילות

אורן לביאן:  מרכזי המסירה הולכים וגדלים

אורן לביאן:  פחות ופחות יש פעולות בבנק הדואר

אברהם בצלאל: אתה רואה אבל כמה מנהלים חשבונות שם, 350,000 חשבונות

אורן לביאן: בבנק הדואר יש אפילו יותר מ-350,000

אורן לביאן:  יש 400,000 חשבונות של לקוחות פרטיים

אורן לביאן:  אף אחד לא מנוע מפתוח חשבון בנק במערכת הבנקאית

אורן לביאן:  על פי החקיקה הבנקאית, וזה חוק הבנקאות שירות ללקוח, תשמ"א 1981, הבנקים מחויבים לפתוח

אורן לביאן:  לשני שליש מתוך ה-350,000 להערתנו אין חשבון בבנק מסחרי אחר

רועי אברהם: אבל השכבות החלשות שרוצות לחסוך את העמלות בבנקים המסחריים, הם ניגשים לבנק הדואר

אורן לביאן: נכון, בשמחה רבה

רועי אברהם: זה כל המטרה של בנק הדואר

אורן לביאן: זה המטרה, ובנק הדואר, אני מניח מבחינה עסקית יכלכל את צעדיו וייתן להם את השירות המיטבי ביותר

אורן לביאן:  באזורים שיש הרבה לקוחות של בנק הדואר, הסניפים צריכים להיות פתוחים במסגרת הגמישות שניתנה על ידי משרד התקשורת

שמעון כהן: אני רוצה להגיד משהו לגבי מה שאתה אמרת, שיש פחות לקוחות בדואר אז סוגרים אותו

שמעון כהן:  אני לא רואה את זה במשרד התחבורה למשל

שמעון כהן:  בטבריה נוסעים עשרות אוטובוסים ריקים כל היום

שמעון כהן:  הם מגיעים לכל הקיבוצים

שמעון כהן:  אין נוסעים

שמעון כהן:  נותנים שירות

שמעון כהן:  תיתנו שירות גם לנו גם אם יש פחות אנשים בדואר

אורן לביאן: תיראה אדוני, אני מציג נתונים כלליים כלל-ארציים של ירידה

אברהם בצלאל: שמעון, אני מאמין שיתייחסו

אברהם בצלאל:  טבריה, אני חושב שזה נושא בפני עצמו על כל היבטיו

יוסי אוקנין: חשוב לציין שהדואר, יושב-ראש הוועדה ניסה מספר פעמים ליצור קשר, שלח מיילים

יוסי אוקנין:  יש לי הכול כאן מתועד

יוסי אוקנין:  אנחנו קיבלנו את המכתב ב-9 בפברואר, שב-2 במרץ סוגרים, שזה אומר ממש עוד יומיים

יוסי אוקנין:  כל המכתבים וכל ההתייחסויות שביקשנו לראות, כי ביקשנו התייחסות לחוזה, על ה-60%, על המרחק, על השירות לקהילה כזו או אחרת, ולא קיבלנו התייחסות מהדואר

אורן לביאן: כי אלינו לא פנית

אורן לביאן:  אם אתה רוצה, אני יכול להגיד

אורן לביאן:  יש הקשחות של 60% ו-80%

אורן לביאן:  חברת הדואר חייבת לנקוט לפני שהיא סוגרת, בפעולות, כמו שאתה אמרת, לעודד את השירות

יוסי אוקנין: זה לא קרה

אורן לביאן: זה לא הובא לידיעתנו

יוסי אוקנין: אני חושב שכדאי אולי לעצור את הסגירה ולתת לנו עוד ספייס לבדוק ולמצוא פתרונות

אורן לביאן: זה נתון לשיקול דעתם של חברת הדואר

אברהם בצלאל: אנחנו נשמע את חברת הדואר עכשיו, גם שיתייחסו ספציפי לגבי טבריה לגבי הסגירה

אברהם בצלאל:  זה סניף למטה, קטן שנסגר?     

קריאה: זה סניף שנמצא במרכז העיר באזור הוותיק, איפה שכל האזרחים הוותיקים והחרדים

אברהם בצלאל: אני אשמח על זה גם, מישאל וקנין, יושב-ראש הדירקטוריון

אברהם בצלאל:  היה ביקור מיוחד מאוד השבוע

אברהם בצלאל:  נגיד מילה טובה לדואר

אברהם בצלאל:  באמת שירות כמו שצריך

אברהם בצלאל:  עושים עבודת קודש

אברהם בצלאל:  באמת לראות את החפץ הכי קטן או את הנייר

אברהם בצלאל:  לפעמים אני שולח מכתב או איזה גלויה הכי קטנה, שזה מגיע באמת עד החור הכי רחוק, וזה מגיע, אז באמת תודה רבה לדואר

אברהם בצלאל:       נשאלו פה שאלות קשות מבחינת נציגים, מבחינת תושבים, מבחינת סגני ראשי ערים, אז אני אשמח מאוד להתייחסות שלכם לעניין

אברהם בצלאל:  תודה

מישאל וקנין: תודה שהזמנתם אותנו

מישאל וקנין:  ראשית, אנשים מכירים את הנתונים אבל בכל זאת

מישאל וקנין:  חברת הדואר הפסידה בשלוש שנים האחרונות או תפסיד בשלוש השנים האחרונות, אם אנחנו נוסיף למספרים של 2022 את עלויות הפרישה של העובדים, היא תפסיד כמעט 2 מיליארד שקל

מישאל וקנין:  בסוף זה בא על חשבון הציבור, אז השאלה היא האם צריך למצוא פתרונות שהם יותר יעילים ויותר זולים או להמשיך לממן בצורה מופקרת ומוגזמת גם את החברה הזאת

מישאל וקנין:  אני לא חושב שהמדינה צריכה להתעלם לגמרי

מישאל וקנין:  זה נכון שהעובדה שמחייבים אותנו בשירות אוניברסלי שהוא הפסדי לחברה, תחייב בסופו של דבר את המדינה למצוא דרך לפצות את החברה בצורה כזו או אחרת על השירות האוניברסלי ההפסדי, על העובדה שאנחנו מגיעים גם לטבריה וגם למקומות יותר רחוקים בדרום ובצפון, אבל אני חושב שזה לא הנושא

מישאל וקנין:       החברה הייתה לפני פחות משנה על סף פשיטת רגל

מישאל וקנין:  קווי האשראי שלה בבנקים נגמרו

מישאל וקנין:  היינו בסכנה של לא לשלם משכורות ל-5,000 עובדים

מישאל וקנין:  עובדי הדואר זה לא אנשים שהם מהמשתכרים הגבוהים של השירות הציבורי

מישאל וקנין:  זה אנשים שמרוויחים שכר נמוך

מישאל וקנין:  המשמעות היותר בעייתית הייתה שלא היה בכלל שירות דואר

מישאל וקנין:  לא פחות טוב אלא פשוט לא קיים

מישאל וקנין:  אנחנו עשינו תוכנית יחד עם משרד האוצר ויחד עם רשות החברות, יחד עם משרד התקשורת שהיא לא פשוטה והיא כואבת, זה נכון, אבל אנחנו בעצם כרתנו לעצמנו יד כדי להציל את כל הגוף, ולפעמים צריך לעשות את הדבר הזה

מישאל וקנין:  זה דבר אחד

מישאל וקנין:      לפני חודשיים הוצאנו למעלה מ-700 עובדים במהלך הראשון של הפרישה, ובעוד כמה חודשים אנחנו נוציא עוד קרוב ל-400

מישאל וקנין:  סך הכול 1,100 עובדים ילכו הביתה, חלקם בפיטורים, חלקם בפיצויים לא במספרים גדולים, אנשים שהולכים עם פנסיה, אנשים בני 60 ו-63 שיוצאים עם פנסיה מוקדמת של כמה אלפים בודדים של שקלים

מישאל וקנין:  אין בדואר אנשים עשירים

מישאל וקנין:  קחו את זה קודם כל בחשבון

מישאל וקנין:  בסופו של דבר זה היה אילוץ

מישאל וקנין:  אנחנו עושים את זה כי אנחנו רוצים להבטיח שבסוף הציבור יקבל שירות

מישאל וקנין:       יש פה אנשים שמדברים בשם נציגי הפריפריה

מישאל וקנין:  צמצום פערים בפריפריה, אדוני היושב-ראש, זה לא לפתוח עוד סניפים

מישאל וקנין:  זה לקחת את האנשים ולהחזיק להם את היד, אני מדבר על הפריפריה החברתית, לא רק הגיאוגרפית

מישאל וקנין:  להחזיק להם את היד ולעזור להם לעבור את השלב הקשה של מעבר מהעולם הישן - - -      

אברהם בצלאל: בן אדם, אין לו איך להגיע מבחינה תחבורתית

מישאל וקנין: תחבורה, אני לא אחראי

מישאל וקנין:  מספיק לי עם הדואר

אברהם בצלאל: כן, אבל כשאתה אומר סוגרים כי אין ברירה, אני מבין את המצוקה

אברהם בצלאל:  דרך אגב, מה יקרה עוד ארבע שנים, עוד פעם עוד - - - ?     

מישאל וקנין: בהחלט, כן, חד משמעי

אברהם בצלאל: האוצר יבוא ויבואו לוועדת כספים וניתן עוד איזה 180 מיליון, כמו שאני זוכר לפני איזה חודשיים? בתחילת הדרך ממש באו אלינו שחייבים היום/מחר, ואם לא אז מה? השאלה מה הדבר הבא שהולך להיות?     

מישאל וקנין: כדי לעשות את זה אנחנו עובדים בשיתוף פעולה עם רשויות מקומיות

מישאל וקנין:  אני חושב שיש הבדל מאוד גדול בין רשויות מקומיות שמסתפקות בלשלוח מכתבים או הודעות לעיתונים לבין ראשי רשויות שבאמת אכפת להם

מישאל וקנין:  אני יכול לתת לכם כמה דוגמאות

מישאל וקנין:  ראש וראשון זה ראש עיריית ירושלים משה ליאון

מישאל וקנין:  אני הייתי אצלו כבר שלוש פעמים בישיבות על סניפי הדואר בירושלים

מישאל וקנין:  אתם רואים ראש עיר שיורד לרזולוציות של השכונה

מישאל וקנין:  השכונה הזאת, עומד להיסגר הסניף, בואו תמצאו פתרון

מישאל וקנין:  אנחנו חתמנו עם עיריית ירושלים על הסכם שאנחנו בימים של עומס צפוי, ימי קצבאות, למשל ה-28 בחודש שבהם מקבלי הקצבאות הקשישים מגיעים לקבל את הקצבה שלהם, אנחנו נעמיד משאיות דואר במקומות מסוימים כדי לתת את השירות לתושבים

מישאל וקנין:  אנחנו עושים את זה בשיתוף פעולה עם עוד רשויות מקומיות

מישאל וקנין:  אני יודע שגם עם עיריית באר שבע יש דיאלוג מתקדם גם בדבר הזה

מישאל וקנין:  אנחנו הולכים לעשות גם בבאר שבע וגם בירושלים ובעוד מקומות - - -      

אברהם בצלאל: זה מפורסם לציבור כמו שצריך?     

מישאל וקנין: בוודאי, כן

אברהם בצלאל: אתה אומר, צריך לתת את היד לעבור את התקופה הזאת

אברהם בצלאל:  השאלה אם באמת אנשים יודעים מה קורה איתם?     

מישאל וקנין: אני מסביר

מישאל וקנין:  יותר מזה, אנחנו הולכים לעשות הדרכות בשיתוף הרשויות שהזכרתי, ירושלים, באר שבע ואחרות, הדרכות לאוכלוסיות שנעדרות אוריינות דיגיטלית: קשישים, חרדים, ערבים, להסביר להם את המעבר, איך עושים, איך משתמשים בשירותים האלה

מישאל וקנין:  זה לא מדע טילים, זה כולה להשתמש בטלפון סלולרי שיש אותו לרוב האנשים

יוסי אוקנין: זה גם לחרדים?     

מישאל וקנין: רגע, אל תפריע לי

מישאל וקנין:  אני לא הפרעתי לך

מישאל וקנין:  סליחה, זה גם למגזר החרדי, אבל באמת אל תפריע לי

יוסי אוקנין: שאין לו אינטרנט

מישאל וקנין: המגזר החרדי, כך הבנתי גם מחבר הכנסת בצלאל, קונה בהמוניו בעלי אקספרס, אז אני לא מכיר איך אפשר לקנות בעלי אקספרס שלא דרך האינטרנט

יוסי אוקנין: זה לא הציבור הזה

מישאל וקנין: טוב, בוא לא נעשה פינג-פונג

מישאל וקנין:  תן לי רק לסיים את הדברים

מישאל וקנין:  אתה אמרת שאתה עובד באיזה קופת חולים

מישאל וקנין:  אתה אמרת שאתה מתקשה בלהשיג תור

מישאל וקנין:  ביקשתי מזיו, מנהל הרגולציה שלנו, תוך כדי הדברים שלך, שינסה לקבוע תור בסניף של טבריה

מישאל וקנין:  מתי אפשר היה לקבוע תור?      

זיו ברק: החל מיום רביעי וחמישי

מישאל וקנין: מחר ומוחרתיים

מישאל וקנין:  הוא ניסה להיכנס גם לקופת חולים מכבי, אני לא יודע באיזה קופה אחת, ואותו דבר, מחר ומוחרתיים, וקופת חולים זה דבר יותר חשוב מסניף דואר

יוסי אוקנין: לא, אבל זה נגישות

מישאל וקנין: בוא, אי אפשר ככה, אנחנו לא מנהלים פינג-פונג

מישאל וקנין:  אתה אמרת את הדברים שלך, תן לי לסיים לדבר

יוסי אוקנין: אתה עשית לי פינג-פונג, לא אני

מישאל וקנין: נאמרו גם דברים כאן כמובן שלא נכונים

מישאל וקנין:  דואר רשום אמור ומגיע לאנשים הביתה

מישאל וקנין:  במקרה שהאדם לא בבית הוא מקבל הודעה

מישאל וקנין:  אין כזה דבר

מישאל וקנין:  אם מישהו טוען שהדוור לא הגיע אליו עם הדואר הרשום אפילו בפעם הראשונה, שיתכבד ויתלונן ואנחנו נבדוק את התלונה שלו

מישאל וקנין:  אנחנו הרחבנו עכשיו את מערך שירות הטיפול בלקוחות, שירות הלקוחות שלנו

מישאל וקנין:  הנהלת החברה בראשותו של המנכ"ל דוד לרון עושה עכשיו ממש מהפכה אמיתית בחברה

מישאל וקנין:  זה מהפכה שהיא ממש לטובת הציבור

מישאל וקנין:  חלק מהדברים ייקחו זמן

מישאל וקנין:  ההכנסה של עוד ועוד טכנולוגיות דיגיטליות שיקצרו את הזמן שחבילות מגיעות לאנשים הביתה

מישאל וקנין:  כל הדברים האלה ייקחו זמן אבל אנחנו נמצאים על המסלול

מישאל וקנין:  אם אנחנו נתחיל לפרום את תוכנית ההבראה ופתאום להוא כואב וההוא, הזיזו לו את הסניף 3 ק"מ מהבית

מישאל וקנין:  לאף אחד אין סניף של קופת חולים 1

מישאל וקנין: 5 ק"מ מהבית

מישאל וקנין:  לאף אחד אין רופא אורתופד ליד הבית

יוסי אוקנין: זה לא מדויק

מישאל וקנין: ואנשים בכל זאת משתמשים בקופות חולים, וקופת חולים זה חשוב יותר מדואר

אברהם בצלאל: כשרן אומר פה שיש בעלי מכולות שהוא החליט שהוא סוגר או פותח, מישהו בכלל עוקב אחרי זה? לגבי החבילות, אני בעד שיש את זה הכי קרוב לבית, ויש את זה מבחינתי בכל חנות שנייה

אברהם בצלאל:  דווקא אני מברך את זה מאוד

רן מלמד: רק שיהיה נגיש בשירות

מישאל וקנין: חבר הכנסת בצלאל, כשחברה מטפלת בעשרות מיליונים, למעלה מ-40 מיליון פריטים, חבילות ופריטי דואר בשנה, אז ברור שגם יכולות להיות תקלות, ואם יש תקלות, אז יש לנו מערך של טיפול בפניות הציבור

אברהם בצלאל: אבל הוא אומר שהוא ניגש כמה פעמים ולא מצליח

מישאל וקנין: אני לא מכיר את זה והוא מוזמן לפנות

רן מלמד: אני פניתי והחומרים אצלכם

מישאל וקנין: אנחנו נבדוק גם את התלונה הזאת

מישאל וקנין:  הדבר הזה ייבדק

מישאל וקנין:  בסופו של דבר אנחנו לא הולכים לשום מקום, אבל ברור שפתיחה של התוכנית הזאת ולבוא ולהגיד עכשיו, בואו, תוותרו פה ואל תסגרו שם, זה לא סביר

מישאל וקנין:       ראיתי פה נייר שהכין מרכז המחקר והמידע של הכנסת

מישאל וקנין:  חד משמעית רואים כאן שסגירת הסניפים נעשית בעיקר ביישובים יותר גדולים ויותר חזקים ופחות בפריפריה

מישאל וקנין:  הייתה פה טענה שיש לנו סניף אחד במגזר הבדואי בנגב

מישאל וקנין:  זה לא נכון

מישאל וקנין:  יש לנו 8 סניפים

מישאל וקנין:  נאמרו פה דברים שהם פשוט אינם נכונים, אז או שמדברים עובדות או שכל אחד זורק

מישאל וקנין:  חבל

מישאל וקנין:  סתם להשמיץ

מישאל וקנין:  יש פה כמעט 4,000 עובדים של הדואר, מסורים מאוד, עושים עבודה בתנאים לא פשוטים

מישאל וקנין:  החברה במצוקה כספית אדירה

מישאל וקנין:  אין להם דברים אלמנטריים שצריך לקנות כדי לשפר את השירות ובכל זאת הם מתאמצים, ובאים פה כל אחד וזורק

מישאל וקנין:  אין לזה מקום

אברהם בצלאל: זה חברה פרטית? חברה ממשלתית? אני רק אשמח לדעת

מישאל וקנין: איזה, הדואר?     

אברהם בצלאל: כן

מישאל וקנין: הדואר היא עדיין חברה ממשלתית, 100% בבעלות ממשלתית

מישאל וקנין:  אנחנו נמצאים עכשיו בתחילתו של תהליך הפרטה שבסופו של דבר רשות החברות אמורה לפרסם בחודשים הקרובים בעצם את המכרז

אברהם בצלאל: כשחברה ממשלתית נמצאת במצב כמו שמספר פה מישאל, שמ-2007 אנחנו נמצאים בתקופה קשה מאוד בדואר, מה הממשלה עשתה ומה היא עושה במקומות אחרים? כי אם הזכירו פה חברת תחבורה, אין לי ספק שכשאוטובוס ריק נוסע עם נוסע אחד, מישהו מממן את זה

אברהם בצלאל:  הממשלה בטח מכניסה את היד לכיס ונותנת

אברהם בצלאל:  השאלה בדואר, שמצד אחד זה לא חברה עסקית אם אני מבין, היא חברה ממשלתית כמו שנאמר פה

אברהם בצלאל:  מה הממשלה עושה בשביל זה?      

חביב קטן: אני מרשות החברות הממשלתיות

חביב קטן:  הדואר היא אכן חברה ממשלתית

חביב קטן:  המדינה מחזיקה ב-100% מהמניות שלה

חביב קטן:  אנחנו בעיצומו של תהליך ארוך של הכנת החברה להפרטה

חביב קטן:  זה תהליך שכולל בניית מודל פיננסי, בניית אסטרטגיה, הבראה כי פשוט הדואר לא מצליח להחזיק את עצמו

חביב קטן:  יו"ר החברה הציג פה את הנתונים הכספיים

חביב קטן:  הם עדיין פה על המסך

חביב קטן:  היום אין הצדקה להמשיך להחזיק את הדואר כחברה ממשלתית

אברהם בצלאל: בכוונה אני מחבר את זה לסיפור של תחבורה

אברהם בצלאל:  כמו שאתה לא יכול להגיד, אין היום למשל ביישוב מסוים, לא מתאים לי לעשות תחבורה כי יש שם שניים וחצי אנשים שנוסעים באוטובוס

אברהם בצלאל:  בסוף דואר, תחבורה, נכון שבריאות איך שהזכירו פה מקודם שבריאות יותר חשוב, אבל כל הדברים האלו זה חלק מהשירות שאנחנו חייבים

אברהם בצלאל:  זה לא בחסד שאנחנו נותנים את זה לתושבים

אברהם בצלאל:  זה כמו שרשות תחליט שהיא לא מפנה זבל כי זה לא מתאים לה וזה לא מסתדר וזה לא כלכלי

אברהם בצלאל:  בסוף יש דברים שחייבים לתת אותם

אברהם בצלאל:  חלק מהדברים זה הדואר

אברהם בצלאל:  כשאנחנו שומעים פה מכל כך הרבה מקומות, ואני מבין את הקשיים דרך אגב

אברהם בצלאל:  מישאל מדבר מדם ליבו

אברהם בצלאל:  הוא אמר, בסוף יש פה 4,000 עובדים שעובדים יום וליל ועושים את העבודה שלהם נאמנה ואין להם אפילו את הדיבידנדים או הדברים הפשוטים שיכולים להיות

אברהם בצלאל:  אין פה איזה מישהו שיושב פה על סכומי עתק או שכר מאוד גבוה

אברהם בצלאל:  דרך אגב, גם בסיור כשהייתי שם, שאלתי אנשים והם עובדים שם כמה שנים כבר בשכר ממש נמוך, אבל הם באים לעבוד והם עובדים

אברהם בצלאל:       איך אנחנו דואגים שבסוף אותו אזרח יקבל את השירות שמגיע לו?     

חביב קטן: אדוני היו"ר נתן דוגמה מעולם התחבורה

חביב קטן:  חברות התחבורה שמפעילות תחבורה ציבורית ואמורות לתת שירות לכל אזרח במדינת ישראל, הן לא ממשלתיות

חביב קטן:  הן לא בבעלות המדינה

חביב קטן:  יש שוק פרטי שיודע לעשות את הדברים האלה יותר טוב מהמדינה

חביב קטן:  מה לעשות, חברה עסקית עובדת בקצת יותר יעילות מחברה ממשלתית

שמעון כהן: המדינה משלמת להם על כל קילומטר

אברהם בצלאל: אנחנו מצד אחד מחזיקים אותם כממשלתי

אברהם בצלאל:  מצד שני אתה אומר, אנחנו לא מספיק חזקים או מספיק מאומנים לעשות את העבודה

חביב קטן: לא, אני לא אומר

חביב קטן:  כשהוקמה חברת הדואר בטח הייתה לזה הצדקה

חביב קטן:  בשוק היום כמו בשוק התחבורה, הפיקוח על טיב השירות מתבצע באמצעות רגולציה, והרגולציה הזאת מפוקחת ותמשיך להיות מפוקחת גם לאחר שדואר ישראל בעזרת השם תימכר לזכיין פרטי או לחברה פרטית אחרת

יוסי אוקנין: גם על בנק הדואר?     

חביב קטן: בוודאי

חביב קטן:  יש את משרד התקשורת, הוא הרגולטור שמפקח על טיב השירות, על אופן קבלת השירות

חביב קטן:  גם לאחר מכן כל הדברים החשובים למדינת ישראל והאינטרסים שלה בחברת דואר ישראל יעוגנו בצו אינטרסים

חביב קטן:  זה משהו שעושים את זה בכל ההפרטות

חביב קטן:  היום הדואר מתמודד בסביבה תחרותית לחלוטין, רק שהוא היחידי שיש עליו רגולציה מחמירה ולכן היום הדואר לא מתאים לעשות את הדבר הזה יותר

חביב קטן:  בדיוק כמו שבחברות התחבורה הבינו שכבר לא צריך שיהיו חברות ממשלתיות יותר

חביב קטן:  בדיוק כמו שבשווקים אחרים שאין הצדקה להיות חברה ממשלתית, המדינה רוצה לעשות את זה בצורה יותר יעילה

חביב קטן:  אנחנו מאמינים שכאשר זה יהיה אצל זכיין פרטי או אצל חברה פרטית שתחזיק ותיתן את השירות הזה, גם טיב השירות יהיה הרבה יותר טוב וגם השירות לכל אזרח ואזרח בנקודות הקצה יהיה הרבה יותר טוב, לכן אנחנו סבורים שלהמשיך להתקדם במודל הקיים של ההפרטה מלאה זה משהו שהוא קריטי לכל אחד פה, גם כדי שהמדינה לא תמשיך ותכניס את היד שלה לכיס לממן במיליארדים וגם כדי שהשירות בסוף יהיה טוב יותר לכל אזרח

יוסי אוקנין: סליחה, הערה קטנה

יוסי אוקנין:  הוא זרק את המילה "זכיין"

יוסי אוקנין:  אני יודע שהיום כבר יש זכיינים בדואר ישראל

יוסי אוקנין:  אני מכיר כאלה

יוסי אוקנין:  למה לא לקחת את אלה הקטנים שנסגרים ולהוציא אותם למכרז זכיינות?     

חביב קטן: לעניין הזכיין שמפעיל נקודות שירות, זה החברה תענה

חביב קטן:  בדבריי התכוונתי לבעלים חדש של אותה חברה במודל שלהם

אלעד מקדסי: מישאל, הנושא של הזכיינים, זה פתרון שיכול להיות טוב

אלעד מקדסי:  מה אתה אומר על זה?     

מישאל וקנין: הדבר הזה ייבדק

אלעד מקדסי: אז אולי בטבריה נעשה את זה

אברהם בצלאל: הפתרונות לא יסתיימו פה על השולחן

אורן לביאן: ברשותך, אני רוצה להוסיף פרט כי הם שאלו על תעריפי בנק הדואר

אורן לביאן:  ברגולציה משרד התקשורת עיגן קבלת הנחה של לפחות 50% ללקוחות של מקבלי קצבאות

אורן לביאן:  מדובר בקרוב ל-110,000 חשבונות בבנק הדואר שמקבלים לפי הרגולציה הנחה של 50%

אורן לביאן:  בוודאות כרגע הם משלמים סכומים מאוד נמוכים

אברהם בצלאל: שאלתי תוך כדי מה הרווח של הדואר מבנק הדואר? מישהו יודע להגיד לי סכומים, מספרים?     

מישאל וקנין: תראה, קצת קשה לחלץ את זה כי העובדים של בנק הדואר הם גם עובדי האשנבים בדואר

מישאל וקנין:  השאלה איך אתה סופר את זה

אברהם בצלאל: אולי לעשות עבודה שאנשים יותר יבואו ויקבלו שירותי בנק הדואר

אורן לביאן: היקף ההכנסות של בנק הדואר הוא בסביבות 400 מיליון שקל

אורן לביאן:  זה לא מתקרב למיליארדים של הבנקים

אברהם בצלאל: אוקיי

אברהם בצלאל:  נציג משרד האוצר, נועם, נשמח אם יש לך מה לומר על כל הדברים שנאמרו פה

נעם שרלו: אני בחלק מהדברים שלי אחזור על מה שנאמר פה לפניי בשביל לנסות לתכלל את זה יחד

נעם שרלו:  שינויי הרגולציה שאושרו על ידי משרד התקשורת ועל ידי ועדת הכלכלה בכנסת הקודמת נדרשו לאור שינוי המגמות בשוק

נעם שרלו:  יש לנו תחרות שמתגברת בכלל מגזרי הפעילות של הדואר, בין אם במגזר המכתבים, בין אם במגזר החבילות, בין בשירותים הכספיים

נעם שרלו:  יש לנו ירידה בכמות המכתבים לצד עלייה בכמות החבילות, ויש לנו כמו שהציג פה חברי ממשרד התקשורת, שימוש פוחת והולך בנקודות השירות של הדואר

נעם שרלו:  יש לנו את אותן כמות נקודות שירות שהן נותנות שירות לפחות לקוחות

אברהם בצלאל: כן, אבל הציעה פה קודם דבי ביטון חברת הכנסת, אולי לעשות סניפים יותר קטנים

אברהם בצלאל:  אני מבין שיש סניפים שהם לא צריכים להחזיק עשרה אנשים, אז אפשר אולי לחלק את זה לכמה סניפים קטנים

אברהם בצלאל:  בסוף יש את האנשים שמגיעים

אברהם בצלאל:  אני עוד לא מצאתי מקום שאפשר להגיד שכבר לא צריך שם דואר

אברהם בצלאל:  אנשים מגיעים

אברהם בצלאל:  אני בכל אופן רואה את זה

אברהם בצלאל:  לפעמים אתה בא ואתה רואה אפילו תורים ארוכים בחוץ של אנשים שמחכים להיכנס לדואר

נעם שרלו: מה שאתה בעצם אומר נכנס פה להבחנה בין רף הרגולציה שהרגולטור קובע כרף השירות המינימלי אל מול השיקולים העסקיים של החברה, של האם לספק שירות ברמה יותר גבוהה מרף הרגולציה, מתך שיקולים עסקיים

נעם שרלו:  אם יש הרבה לקוחות אני רוצה להניח שהחברה מעוניינת לספק להם שירות מכיוון שהם לקוחות רווחיים

נעם שרלו:  בהיבט הזה, אם אנחנו בעצם מעוניינים להשאיר אותו מספר סניפים ואותה כמות שעות פתיחה כאשר השימושים הולכים ופוחתים, המשמעות היא כמו שהציג פה יו"ר הדואר, הפסד של מאות מיליונים בשנה שמשלם המיסים נאלץ לשלם עליהם בהסכמי הבראה

נעם שרלו:  בעצם בעשור האחרון המדינה שילמה כ-2

נעם שרלו: 5 מיליארד שקלים בהסכמי הבראה בשביל לנסות ולהעמיד את הדואר על הרגליים

נעם שרלו:  בהסכם האחרון שנחתם שנה שעברה הייתה הבנה חד משמעית שגם אושרה על ידי הממשלה, שהפתרון האמיתי למצב של החברה הוא הפרטה מלאה

אברהם בצלאל: אתה שומע את חבר הכנסת גפני שהוא אומר שזה היה טעות

נעם שרלו: אני חושב שעוד מוקדם לקבוע שזה היה טעות, כי בסוף ה- end game של כל הרפורמה הזו הוא הפרטה מלאה, שהחברה תהיה פרטית

נעם שרלו:  אנחנו סבורים שהיא תצליח לספק שירות טוב יותר ללקוחות ולא להיות חברה הפסדית

נעם שרלו:  בעצם אנחנו בעיצומו של תהליך שיש לו שלושה רגליים

נעם שרלו:  יש לו רגל אחת של שינוי רגולציה שעליה אנחנו דנים כעת

נעם שרלו:  יש לו רגל שנייה של התייעלות בהוצאות באמצעות הזרמת כספי מדינה לפרישת עובדים, ויש לו רגל שלישית שזה הפרטה

נעם שרלו:  שלוש הרגליים האלה תלויות אחת בשנייה

נעם שרלו:  להסתכל על אחת מהן במנותק מהשתיים האחרות, בעיניי זה הסתכלות חלקית

נעם שרלו:       כמו שנאמר פה גם קודם, אנחנו סבורים כי השירות של חברת הדואר הוא לא בהכרח שירות באותה רמת חיוניות שהוצגה פה, של קופות חולים ושל תחבורה

נעם שרלו:  בעצם שירות המכתבים הוא שירות במגמת דעיכה, שגם חשוף לתחרות על ידי חברות מתחרות, ודיברו פה קודם על המתחרים של הדואר בגזרה הזו

נעם שרלו:  שירות הסחר, קבלת החבילות הוא לחלוטין שוק פרטי ותחרותי שהדואר מאבד בו נתחי שוק בקצב הולך וגובר

אברהם בצלאל: חלוקת חבילות?     

נעם שרלו: כן, בוודאי

נעם שרלו:  כבר היום כשאתה מזמין חבילות, אני מניח שחלק נכבד מהן מגיע באמצעות צ'יטה, באמצעות DHL, באמצעות כל מיני חברות מתחרות שהן לא חברת הדואר

נעם שרלו:       השירותים הכספיים, בוודאי שהדואר נמצא בתחרות אל מול הבנקים שכמו שציין פה הנציג ממשרד התקשורת, מחויבים רגולטורית לפתוח חשבון לכל מבקש שירות

אורן לביאן: ההוראות על מעוקלים, מושכי צ'קים ללא כיסוי הן הוראות רוחביות על כלל הגופים הפיננסיים, בנקים - - -      

נעם שרלו: רגולציה היא לעולם איזשהו משחק של איזון ופשרות בין מטרות

נעם שרלו:  היינו יכולים לקבוע שהדואר חייב לפתוח סניף בכל רחוב, בכל שכונה, בכל עיר, או שני סניפים בכל רחבי הארץ

נעם שרלו:  בסוף אנחנו חושבים שנקבעה פה רגולציה סבירה שמבטיחה מצד אחד פריסה ומצד שני מבטיחה שהדואר יוכל להישאר גוף כלכלי ועסקי, שהרי אם הדואר לא יהיה רווחי, לא יהיה דואר והדואר לא יספק שירות לציבור

נעם שרלו:  אנחנו חושבים שפה נקבעה רגולציה מאוזנת שלאחר ההפרטה גם תאפשר לדואר לשגשג ולהשקיע את ההשקעות הנדרשות באופן שישפר את השירות לציבור

נעם שרלו:      כמו שאמרו פה לפניי, יש פה חבלי לידה

נעם שרלו:  אנחנו בעיצומו של תהליך מאוד קשה ואנחנו חושבים שהזמן הנכון להסתכל עליו יהיה בעוד כשנה לאחר ההפרטה

אברהם בצלאל: אוקיי

אברהם בצלאל:  כן, רן

רן מלמד: אם אפשר הצעה או בקשת ייעול קטנה מהדואר, לפחות בתקופת החפיפה לקראת ההפרטה

רן מלמד:  אם עוברים למודל של הרבה ספקים קטנים שמחלקים דואר, נותנים דואר ועושים פעולות, יכול להיות שחלק מסוים מהעובדים שאתם מפטרים או מפרישים, צריכים להפוך אותם להיות פקחים בשירות לקוחות, דבר שלא קורה היום ואני אתן דוגמה

רן מלמד:  שירות הלקוחות שלכם, ואמרת נכון אדוני, קורס היום

מישאל וקנין: של הדואר? לא אמרתי את זה

מישאל וקנין:  פשוט לא נכון

רן מלמד: יש בעיה

מישאל וקנין: למה להגיד דברים לא נכונים שכשלא בדקת? תראה נתון שאתה מסתמך עליו

רן מלמד: אין בעיה, אני אראה לך נתונים אמפיריים

מישאל וקנין: אני מבקש ממשרד התקשורת להראות את הנתונים האמיתיים, לא אותנו

רן מלמד: מאה אחוז, אז בוא נשאל את משרד התקשורת

רן מלמד:  אני לא אגיד שום דבר, נשאל שאלות

רן מלמד:  בואו תציגו בבקשה את הנתונים של פניות הציבור, של כמה זמן לוקח לענות לפנייה? כמה פניות נעשו בחודשים האחרונים בכל נושא? תוך כמה זמן התקבלה תשובה? מה היו התשובות שהתקבלו? כמה אנשים מפקחים היום על הסניפים החדשים שאתם פותחים ברשות הדואר כדי לשלוח אנשים לקבל חבילות? איזה בדיקות נעשות לפני שפותחים סניפים חליפיים כדי לוודא שהם עומדים בכללים הבסיסיים של הנגשה, קירבה וכדומה? כי אני בטוח אדוני, שכשתקבל את הנתונים, ישבו פה שני האנשים המכובדים מהדואר, כולל היושב-ראש

רן מלמד:  סליחה, אתה לא פטרון ואל תהיה כזה יהיר

רן מלמד:  אחרי שתקבל את התשובות ותיתן לנו את התשובות כמו שצריך, אני מניח שהתמונה נראית אחרת

רן מלמד:  אגב, אם ישבת כל כך הרבה פגישות עם עיריית ירושלים, אולי תוציא מסמך לתושבי העיר, תפרסם אותו במקומונים שנדע מה סיכמת עם ראש העיר, בשם השקיפות

אברהם בצלאל: רן, אנחנו פה בוועדה מאוד רגועים ונינוחים

רן מלמד: אתה צודק

רן מלמד:  סליחה, אדוני

אברהם בצלאל: רן, אם שמת לב, זוהי דרכי וזה דרכנו של כולנו

רן מלמד: אתה צודק

רן מלמד:  סליחה

אברהם בצלאל: בסוף אנחנו בהידברות נגיע לדברים הכי טובים

אברהם בצלאל:  בסוף כולנו התכנסנו פה למטרה אחת, בסוף לדאוג לאזרחים ולאזרחים המוחלשים בפרט שאין להם את הדרך או שלא יודעים, הם עוד לא לומדים ולדעתי גם לא ילמדו

אברהם בצלאל:  גם אנחנו ניתן להם יד, הם לא יגיעו ויעברו לדיגיטל

אברהם בצלאל:  יש אנשים שזה לא יעזור או בגלל אורח חייהם שזה אורח חייהם

רן מלמד: אגב, אדוני, מנכ"לית משרד התקשורת אמרה פה בוועדת הכלכלה שלא צריך לדאוג למקבלי הקצבאות כי נותנים להם כרטיסים דיגיטליים

רן מלמד:  אם נותנים להם כרטיסים דיגיטליים, אולי לא צריך להיות משאיות דואר לתגבר כי יש להם כרטיסים דיגיטליים

אורן לביאן: אני הייתי באותה ועדת כלכלה

אורן לביאן:  אני חושב שלא הבנת נכון את המנכ"לית

אורן לביאן:  המנכ"לית ממשרד התקשורת אמרה שני דברים

רן מלמד: האמן לי, אין לי בעיה של הבנה

אורן לביאן: אני אסביר

אורן לביאן:  היא אמרה שעושים שתי פעולות: מעודדים אותם לקבל

אורן לביאן:  עדיין - - - על סניפים וזה הולך בד בבד

אורן לביאן:       לעניין פניות ציבור, אנחנו אוטוטו נפרסם את הדוח לשנת - - -      

אברהם בצלאל: טוב, אנחנו חייבים לסיים

שמעון כהן: רק מילה אחת

שמעון כהן:  מישאל, אני מזמין אותך לטבריה

שמעון כהן:  תבוא אלינו, ארוחת צוהריים עלינו בטיילת

שמעון כהן:  תראה את המצב שם ותחליט

יוסי אוקנין: למשהו לא התייחסו, אדוני היושב-ראש, שאסור לסגור דואר וצריך להוכיח שהוא ירד ב-60%

יוסי אוקנין:  אני אשמח לקבל את זה על דואר קריית שמואל

יוסי אוקנין:  מי שאחראי לתת את זה, 85% או 60%

יוסי אוקנין:  מי יכול לתת לי את הנתון הזה, אם זה נכון או לא?     

אברהם בצלאל: בואו נתכנס לסיכום כי אנחנו חייבים פשוט את החדר הזה

אברהם בצלאל:  יש עוד דיון פה

אברהם בצלאל:       דבר ראשון אני מודה לכולם שהגיעו

אברהם בצלאל:  אני מודה גם למשרדי הממשלה שהיו פה, הדואר

אברהם בצלאל:  אני כן מבקש, או שנעשה איזה דיון המשך קטן אחרי פסח לשמוע באמת איך אתם בודקים את המקומות החדשים שאני מברך אותם, לגבי החבילות, האם יש מעקב אחריהם? האם יש מישהו שמפקח? אולי אפשר באמת לחשוב על שניים-שלושה אנשים כשמפטרים 1,000 או 1,100 עובדים, אז לפחות כמה עובדים להשאיר שכן יעברו ויראו שהדבר הזה מתבצע בשטח

אברהם בצלאל:       דבר שני, תשובות לגבי ההסברה

מישאל וקנין: שהוועדה תבוא לסיור

מישאל וקנין:  אולי שיראו את זה מקרוב

מישאל וקנין:  שיראו את העבודה

אברהם בצלאל: בסדר, אין שום בעיה

אברהם בצלאל:  אני חושב שהדבר הזה כן חשוב

אריאלה מלכה: אדוני, המגמה היא לתת תשובה לאזרחים שצופים בשידור

אברהם בצלאל: אני כן מבקש שני דברים

אברהם בצלאל:  דבר ראשון, אני מבקש שהוועדה עצמה נלך לסיור בדואר, דבר חשוב, לראות באמת את העבודה שעושים

אברהם בצלאל:       באחת הוועדות אחרי פסח או בדיונים אחרים שאנחנו נמצאים, שמשרדי הממשלה יבואו ויתנו תשובות, גם משרד התקשורת, על השאלות שנשאלו פה גם מבחינת ההסברה

אברהם בצלאל:  מה קורה עם זה? גם מבחינת הבדיקות, מישהו שמפקח

אברהם בצלאל:  הכי חשוב, האם באמת הרפורמה הזאת עזרה או לא עזרה בסוף? עבר תקופת זמן, האם בסוף אנשים קלטו את העניין הזה? האם אנשים מסתדרים עם זה או מה צריך כן לשפר? גם כשעושים רפורמה, האם צריך לשפר תוך כדי תנועה בשביל שאנשים לא יפגעו?     תודה רבה לכולם, הישיבה נעולה מבחינתנו